open-index/open-wikipedia-markdown huggingface dataset:
喬瓦尼·格隆基

**喬瓦尼·格隆基** ，義大利人。西元一八八七年九月十日，生於蓬泰代拉。格隆基少穎異，弱冠，會試比薩大學文學科，遂成之，卒業，授文學學士。年廿四，用帕爾馬中學教員，歷馬薩迪卡拉拉、貝加莫、蒙扎學堂。歐戰作，格隆基由教員投效陸軍，時論稱之。及司鐸斯圖爾佐置人民黨，知格隆基名，一九一九年薦格隆基選眾議員，格氏遇事頗盡其才，充天主教勞工聯合工會主席。格隆基為人沈毅性警敏，有經濟之略，亦不以重用自喜，既而墨索里尼柄政，人民黨推格隆基入值內閣，累加至工商部次官。是時墨索里尼因專擅鉗言路，別設黑衫軍充爪牙為奸，捕治異己者，善類苦之。社會黨議員馬泰奧蒂以是糾彈，後遂遇害，輿論怒，格隆基聽其黨疏辭，由是劾當局。適斯圖爾佐迫於墨氏，走海外，人民黨尋命格隆基偕加斯貝利等同參機務。一九二四年，格隆基迺決意不蒞視議會，請罷墨氏相位。明年，墨索里尼既至議院，入告己誣，議以矯論欺飾政府不法狀，嗾爪牙脅諸議員噤口，繇是罷相事遂寢。一九二六年十一月，當局卒以莫須有褫格隆基議席解任，遂歸家，終墨索里尼執政不復仕，販貨市井，十餘年自文士而營貲愈厚。後十七年，墨索里尼戰敗，去位，格隆基再起，與加斯貝利等別設天主教民主黨於羅馬。歲餘，復選制憲議會代表，入閣為工業大臣。共和立二年，舉格隆基眾議院議長。一九五五年，總統將改選，格隆基亦與之，得票次六百五十八。五月，議會遂推格隆基代伊諾第駐蹕奎里納萊宮，嗣總統，是為天民黨元首之始。七年任訖，格隆基告歸，按法改終身參議員，晚以優遊自樂。一九七八年十月十七日，卒羅馬，時年九十一。是月，送格隆基柩歸里，葬米塞里科迪亞公墓。

## 引據

分類:義大利列傳
亞爾馬·沙赫特

**沙赫特** ，名**亞爾馬**，德意志人。西元一八七七年三月十八日，誕普魯士廷萊夫。沙赫特素有稟賦，治事嚴警，諳經世之術。共和初，以貨幣局長掌中央銀行事。是時德國幣制淆亂久，而當局圖治未善，沙赫特為得行其法，乃請以度支豐國用，銳意釐正出納贏絀、公債審計及幣值諸弊竇，因負盛名，為同列所重。會希特勒獨當國，念沙赫特勇於任事，有通變才，甚倚之。一九三四年，延沙氏入內閣除經濟部長，命仍兼管央行。沙赫特蒞部，未嘗媚事希特勒，每不慊其所為，多與爭撓；凡食貨制敕，悉出沙赫特手擬，不數年，財用日盈致富庶，言路褒勵之。希特勒方議備戰，戈林、戈培爾等贊之尤力，沙赫特持論不可，輒抗言於閣。希特勒恚之，戈林等亦憾沙赫特議，一九三七年十一月，沙赫特以忤罷，左遷不管部長。及大戰啟，再黜中央銀行總裁，一九四三年致仕。已而諸將謀變，號召朝野，煽得千餘人，欲出不意擊戮希特勒，聲言救國。沙赫特與諸將潛附為亂，俄事敗，將吏多見殺，沙赫特因連坐，下獄，收繫南蒂羅爾要塞。戰後會鞫希特勒黨，美英蘇盟軍乃執拘沙赫特，付法司議無罪，旋宥之，釋沙氏繫囚。一九四九年徙寓西德，晚年設銀行杜塞道夫，執業自得。一九七〇年六月三日，卒慕尼黑，年九十有三。

## 考據

分類:德國列傳
信天翁卷

**《信天翁卷》**者，星洲副相吳公慶瑞所輯，志乙巳分邦前夕秘辛也。卷以此名，蓋取意西諺，喻合邦之累如巨鳥懸頸，難堪其負。卷中備載閣議文牘、樞密備忘，暨吳公與馬邦權要密商之手跡。癸卯歲，星府去其封禁；乙巳臘月，設常展於國家典籍府，以廣見聞。

舊史咸謂，星洲係遭聯邦倉卒斥逐，事出單方。然是卷之存，雖秘實彰，號「公開之秘」。丙子歲，吳公始言及之。考其卷，早於甲辰，尤於七月種族構釁後，人民行動黨與聯盟黨即已陰相通款，謀求善分矣。

有手諭一紙，乃總理李公光耀於乙巳初委吳公，會商馬邦拉薩、伊斯邁二公，以定去留。是歲，雙方陰相期約，務使首相東姑宣示分家之時，木已成舟，局無可易；蓋慮民情未協，阻於眾議也。

## 啟封

癸卯二月，通訊侍郎普傑立布告，去《信天翁卷》之封。初，卷中片羽，嘗散見於李公光耀自敘及國博舊展，然世未窺全豹。乙巳臘月，國家典籍府設常展，題曰「獨立解密」，並刊《分家內幕》一書以行。凡閣議真本、手書札記、暨開國諸公口述史料，悉陳於列，以此信今傳後云。

## 據
普賴寺

thumb|250px|俯瞰普賴寺

**普賴寺**，座落越南國化市城豐泰坊。寺行佛事，兼施公益，於中部丘陵，興文化、布慈善，為鄉邑所依。
## 位置
寺去化市城治所西北約二十八里。地居丘隴，前臨澱湖，旁多白千層林與稻畦，境致寂靜。

## 沿革
初為「普賴念佛堂」，建於二〇一六年。是歲，寺董延請釋中孝法師主其興作。
至二〇二四年五月二日，化市省兩級佛教會命以釋中孝真除普賴寺住持。

## 建築
寺之巨構，有大雄寶殿（起於二〇一六年八月二十八日）、僧寮、佛像，及重五百斤之大洪鐘。
自二〇二二年至二〇二五年間，又增山門、禦水之垣、二層禪堂、客房、蓮池、一尊五丈整石觀音尊像，復築「靜心丘」以供展覽與禪修。

## 佛事
寺常開正念禪修、佛誕大禮、盂蘭法會與佛學講習。
每歲農曆六月中旬，舉觀音大會，有藝演、書畫手工、齋食會、放花燈、水陸儀、供養禮、法講座談及慈善諸事。
二〇二五年七月五日至六日，寺頒二十五筆學資以濟貧子。
寺有法語曰：
:開門接眾歸僧習慈悲道，
:建寺安鄉向佛修喜捨心。

## 公益
寺施濟眾，或頒學資、或給貧戶；於歲時節令，如新歲、中秋、兒童節，皆設慶事以娛群黎。
又逢中部水患，寺開門晝夜，收繫災黎，優恤老弱婦孺；二層禪堂悉備電水、糧藥、舟衣以濟急。
庚子水災，寺所公濟逾四億六千四百萬越盾。寺亦建二十五座日光燈、行傳統醫義診，助貧戶修舍。

## 圖集

File:Tuong quan am chua pho lai.jpg|寺內整石觀音像
File:Thich trung hieu dieu tuong 2022.jpg|住持釋中孝雕佛像
File:Doi tinh tam.jpg|「靜心丘」景觀
File:Chanh dien Chua Pho Lai.jpg|大殿法會之景

## 參考

## 外連
*維基共享資源：普賴寺
* 普賴寺官方頁

分類:佛教
分類:宗教
分類:越南史
整數溢位

凡電腦程式之中，所謂**整數溢位**者，謂算術運算所得之數，逾越位元所能容之範也。或溢於極大之上，或潰於極小之下，皆屬此類。

今之算術，多宗二進之法記數，雖亦有十進者，然非主流。本文專述二進之理，他法亦可類推。

電腦存數之列陣，可釋作「無號整數」，或「有號整數」。有號者，常以兩儀補數法記之，以首位定其陰陽。

試以三十二位之字長為例：
# 無號整數：值自0至2^{32}-1，即4,294,967,295。
# 有號整數：值自-2^{31}至2^{31}-1。

溢位既生，所存之數必異於實算之值。常見者，其果若取模於2^W，即所謂「迴環」也。

運算之際，算器常設旗標以示溢位之發。然於繪圖核或訊號核等專用算器，或支援飽和運算。此法不作迴環，乃行「鎖限」。溢於大者以此限爲極大，潰於小者以此限爲極小。倘撰碼者未之察，整數溢位必損程式之穩固，甚或招致安危之患。
說苑·政理

劉中壘撰《**[[說苑]]**》，蓋廣採先秦兩漢嘉言舊事，藉以規諫君王。其中〈**政理**〉一篇，尤見經世之樞要。
## 解題
所謂「政理」者，為政之道與治國之法也。綜厥大義，其要有四：
*先德後刑：王者之治，重在化民，不尚刑殺。故曰，聖王先德教而後刑罰。風行草偃，上行下效，此治之本也。
*任賢去佞：君不獨治，必賴股肱。去社鼠，逐猛狗，拔賢才而信之，此子產所以治鄭，而為政之機也。
*愛民薄斂：民惟邦本，本固邦寧。太公言治道在愛民，夫子謂薄斂則民富，皆示人君當以此為務，不奪農時，不竭民力。
*正己率下：源清流潔，表正影直。景公禁令，必先宮掖；子賤鳴琴，效在修身。其身正，不令而行，此之謂也。
## 據


分類:書籍
王雲五

**王雲五**，一名**之瑞**，字**岫廬**，香山人也。清光緒十四年七月九日，生於上海。

## 平生
雲五少好英文，喜食貨計學，乃就讀上海同文館。卅三年，赴美利堅萬國函授學校專究洋務，肄業土木工程科。辛亥國變，雲五嘗於南京事孫文，充總統府秘書，凡所承指，多有法，為文稱道之。年廿四，教育總長蔡元培薦邀雲五入北京，俄而和議成，歷教育部科長、煤油礦事宜處編譯主任。國民黨器其才，再拜北平民主日報修撰，迺自請入黨，後十五年始去籍。民國二年，南北構釁，雲五附國民黨人偕討中央，因放還。孫洪伊既與雲五善，輒薦起復，會洪伊掌內務部，引雲五充禁菸特派員，兼管公民書局。雲五尚搜輯群籍，其所創四角號碼檢字法，總纂辭典、萬有文庫等，無不驚絕於世，是時海內莫能效者也。初，雲五與胡適遊，適奇其文，故從雲五學。十一年，適為北京大學教務長，譽雲五甚力，薦入值商務印書館，自編譯所長累擢總經理。抗戰中，當局知雲五名拔萃，得選國民參政會代表。卅五年，召雲五入內閣，授經濟部長，歲餘補國民政府委員，累加至行政院副院長、政務委員。卅七年五月，遷財政部長。時國府幣制已亂，財貨虛估甚，雲五蒞部乃躬為變更，倡以置金圓券，施行國內，俄致大壞。是年，物價愈踴貴，雖金圓券百萬錢購常平市物不獲，南北蕭條，官民受新鈔弊者不勝其虐，繇是輿情共傾擠之，卒求去。十一月，改行政院顧問。及徙臺灣，總統征辟雲五為府國策顧問，歷考試、行政院副院長、總統府資政等。雲五暮年，亦屢施予，盡貲平生所藏圖書典藉萬餘卷，民皆便覽觀之。五十三年七月，以商務印書館董事舉董事長。六十八年八月十四日，病心臟卒，年九十有一，葬新北淨律寺墓。

## 考據

分類:中華民國列傳
埃德蒙·伯克

**伯克** ，名**埃德蒙**，愛爾蘭人也。西元一七二九年一月十二日，誕都柏林。

## 平生

年十五，伯克始入都柏林聖三一院，砥礪為學，一七五〇年赴京師習法。伯克又遍學於歐羅巴各國，覽狄德羅、康德諸書與其意合，撰《辯自然》《崇高美學溯源》，開明溢文辭焉。一七五七年三月，伯克以醫者納金特療己舊恩，聘其女簡瑪莉，為正室。逾年有一子，曰理查德。漢密爾頓補愛爾蘭布政司，與伯克善，乃辟伯克歸里仕幕賓。喬治三世初，伯克往來京師間，首相羅金漢侯召為秘書，以伯克賢良稱其才，甚喜譽之，輒謂其慷慨不亞於先哲。會下議院改選，伯克應羅金漢侯薦舉於文多弗區，一七六五年除議員，名隸輝格黨。伯克學問奇刻，多智有口辯，文章得法啟蒙百家，善壯學、古典保守之說，亦工政理，由是學術自成一家，世號伯克學派。

既蒞議院，伯克上其所撰《時弊論》《政局考析》二篇，輝格黨同列爭傳頌，一時民間競效之。英美開釁，伯克為倡和議，嘗偕議員福克斯抗疏言停戰，條上《與美利堅修好策》，又作《致布里斯托爾首長》，請與美國罷兵息民。輝格黨見其疏，多所推重，廷臣主和意益定。羅金漢侯延入內閣，薦知樞密院顧問，累仕至軍隊主計官，加格拉斯哥大學校長。及托利黨當國，伯克附輝格與執政俯仰，俄求去，復以下議員候托利當局過失，伺以糾彈。威廉堡省總督黑斯廷斯貪酷，伯克風聞劾之，乃助同列交論黑氏短，一七八五年劾去官。

適法蘭西國變，歷歲餘，革命四起，權門多以罪鞫，貴庶三級，未嘗不顛倒易位。伯克內自憾，忿恚，為著文集《法國革命論》，指言其蹈襲克倫威爾覆轍致內亂，操切不足法。述成，中外沸騰，輝格黨言者率咎之，福克斯及名士傑斐遜、羅伯斯比爾、潘恩等責伯克益守舊，攻訐尤力。伯克不為悔，再輯《冀恢復老輝格》一卷，自辯己言。一七九四年，子理查德病肺卒，伯克大慟，乞休。國主聞之予優恤，賜其爵封比肯斯菲爾德伯，伯克固讓伯爵，竟未受，特敕贈英鎊二千五百圓歸養。越三年不豫，七月九日，伯克卒於白金漢郡，年六十有八。葬比肯斯菲爾德，有遺疏《論弒君之和平》。

## 引據

分類:漢諾威氏列傳
卡爾文·柯立芝

**柯立芝** ，名**卡爾文**，美利堅人也。西元一八七二年七月四日，誕佛蒙特。一九二一年，總統威爾遜任訖，落致仕。參議員哈定嗣元首，柯立芝以麻薩諸塞州長選為副總統，三月同入白宮。哈定在位逾二年，行幸舊金山，不豫，八月卒於旅舍。時美利堅憲法定，副總統備位元首不預政事，總統方卒於官，副總統則按成憲繼立。至是，柯立芝始以副職補總統。柯立芝性沈默，善調護，寡言端重，不樂談笑，輿論為戲之曰「沉深者卡爾」。既蒞任，遇事無所變更，輒參酌共和黨舊制，務以安靜，蓋歐戰後守成之元首矣。

自柯立芝主國政以來，擇國務卿休斯、凱洛格，財政部長梅隆，商務部長胡佛等充內閣佐總統。政府各部一時多賢士大夫，柯立芝任事，器度雍容，能持重，萬機不論臧否悉諮議訖行之。一九二四年改推總統，十一月，柯立芝因共和黨薦，復與之，以俄亥俄人道威斯置副座，明年俱真除。

柯立芝執柄國，而未嘗率意自恣，迺依門羅例，超然國聯，悉力內治，遂致海內清明。美國勢益赫，介於泰西英、法、德、蘇列強間，卒得保其孤立美洲。柯立芝爲總統六年，以任滿告歸，居北安普頓邸。是歲，商務部長胡佛立。又四年病，一月五日，柯立芝卒於家，年六十，葬普利茅斯公墓。

## 家室

柯立芝妻同鄉人格雷絲，生有二子。其長曰約翰，紐約鐵道商事司政；少子卡爾文，早夭。

## 考據

分類:美國總統世家
分類:佛蒙特州列傳
加里寧

**加里寧** ，名**米哈伊爾**，蘇俄人。西元一八七五年十一月十九日，誕特維爾，家世農。年廿三，加里寧入社會民主工黨，歷五年，從列寧隸布爾什維克。俄變作，加里寧以中央委員加至俄中央執委會主席，一九一九年充候補政治局委員，累授組織局委員。及蘇聯立，加里寧改蘇聯中央執委會主席，一九二六年除政治局委員。後十二年，超拜蘇聯最高蘇維埃主席團主席，預政治局機務如故。

先是，加里寧既附斯大林居清要，位各部上，尊禮日久。每議政勸斯大林及權倖興文教、納直言、宥繫囚，多優容之，時亦為加里寧嘉譽，謹稱「祖」。自加里寧除授數十年，未嘗專決，惟蘇共中央宣命、慶典之際，署尾書其銜也。會病告不視事，一九四六年，始以衰邁力乞休，三月致仕。又三月，加里寧卒於京，年七十，葬紅場陵園。

## 引據

分類:蘇聯世家
代微積拾級

《**代微積拾級**》十八卷，清海寧李善蘭、英吉利偉烈亞力共譯。

是書原名《微積初步》，美利堅羅密士撰。咸豐中，善蘭客滬上，與偉烈亞力遊，見西士微積之式，驚與己創尖錐術闇合，遂刪定口譯，釐為是編。此中土言微積分之始也。
## 進學
*代微積拾級
分類:書籍
柯塞姆蘇丹

**柯塞姆蘇丹** ，小字**阿納斯塔西婭姬**，鄂圖曼人。西元一五八九年，誕蒂諾斯島，或謂之曰希臘正教牧師女。

## 入宮

姬身長七尺餘，褐睛白皙，美姿容，豐碩蠶眉，並妙於才辯。年十五，為鄂圖曼騎所擄，乃沒於波斯尼亞總督帷房也。蘇丹艾哈邁德一世即位，敕中官徵選秀女，簡其貌美者以充內宮。及中官聞姬名，見於總督邸，奇其貌，尋以財物贖姬而選爲可敦。姬既納入宮，教習以回教經籍、數算、稗官、女紅歌舞，莫不諳究。姬能馳馬，挽弓射多中，亦以資質見重，善伺上意，艾哈邁德召而幸之，歡甚，至是愛寵絕倫，每有出行，禮儀服飾似蘇萊曼大妃許蕾姆。

未幾，冊為皇妃，賜號柯塞姆蘇丹，意指謂曰「百獸之冠」。柯塞姆生穆拉德四世、易卜拉欣一世及親王穆罕默德、親王卡西姆、艾莎公主、法特瑪公主、蓋芙赫拉汗公主、漢贊德公主、蘇萊曼公主。

## 哲婦

艾哈邁德既崩，柯塞姆諸子尚幼，以艾哈邁德庶長子奧斯曼非己生，憚不得稱太后，自揣以艾哈邁德弟穆斯塔法病癲痺，累歲不起，不足慮。一六一七年，柯塞姆矯詔使宦者迎穆斯塔法入至托普卡匹宮，十一月，以皇太弟即蘇丹位。明年，耶尼切里禁衛兵謀亂，廢穆斯塔法遷於舊宮。二月，立奧斯曼為蘇丹，並以其母哈莉瑪為皇太后，同攝政。柯塞姆素輕忌哈莉瑪母子，奧斯曼得立，積怒，欲規廢之，遂構之於耶尼切里禁衛兵使畫策為亂。會禁衛兵以奧斯曼剛明果急，每欲更張舊政，恐年長後親政自臨朝，將削其兵柄，於是武人滋不悅，忿而思變。一六二二年五月，禁衛宮變事起，又黜奧斯曼蘇丹尊號，送耶迪庫勒堡，囚之，敕降哈莉瑪后位。是月，奧斯曼崩，年十七，穆斯塔法至是再踐阼。

歲餘，穆斯塔法迫於耶尼切里諸將，禪位，復徙舊宮。柯塞姆急召己子穆拉德入，而偕諸將奉而立之，九月，穆拉德襲蘇丹，尊母柯塞姆曰皇太后。是時穆拉德幼沖，柯塞姆依先朝努爾巴努、莎菲耶太后故事，臨朝，聽國政，公卿百僚奏事，咸與預聞。穆拉德崩，年廿七，其後易卜拉欣及其子穆罕默德四世相繼立，皆幼，未親萬機，政由太后。皇太后性外婉內明察，向無驕惰，賞罰平允，繇是歷三朝，母儀海內，蘇丹及諸王帕夏敬崇太后禮如故。

## 殞落

先是穆罕默德即位，母妃圖爾汗參決朝事輒不見可，畏皇太后圖己，且疾其握重權日久，遂致恨。又以己子立三年，猶止居後宮不親政，益懷怨望焉。始，六宮宦官恃恩多不軌，弄權貪暴，一時喧赫，為太后數誡厲，頗不平，故深患之；帕夏科普魯律自以其有宰執才，而不得用事，久之，怏怏不自安。圖爾汗粉面鷹視，任術數，狠猜自用，及穆哈默德遇鴆，不得逞，圖爾漢益疑太后潛嗾人害帝，慍且恨，謀以事誅太后。因厚結中官、科普魯律等，具謗太后過惡狀，眾心大悅，自是得死黨用，遂共奉圖爾汗而怨恚太后。

一六五一年，圖爾汗陰與科普魯律等圖計，諷羣宦憾太后者為內應，將謀亂。九月二日，變作，圖爾汗於是矯詔以討太后為名，亟遣太監蘇萊曼阿迦引羣宦百餘人入，舉事於托普卡匹宮，逼據要津，隔塞中外。科普魯律自率親衛眾數百人以助之，縱兵後宮，趨太后寢殿所在，眾因鼓噪入，窮治黨羽。是夜，收捕太后左右親信，斫之。會亂黨趨至，太后方寤匿其室金櫃中，亂黨索太后不得，乃勒太后宮婢使告之，一無跡獲；阿迦竟躡太后之蹤，眾於是手執刃掖太后衣出，並收符信。亂黨搴太后衣襟而曳之，太后抗罵不屈，已而見侵辱，呼號聲震動宮內，旋崩。時年六十二，柯塞姆侍御無男女皆遇害。事平，籍太后貲，詔祔葬艾哈邁德清真寺。

## 考據

### 封號

分類:奧斯曼列傳
府縣令

**府縣令**者，日本明治朝知事所發令也。十九年，頒《地方官官制》。其第三條定：知事得於其管內發佈命令。名雖曰府縣令，然施於府者稱**府令**，施於縣者稱**縣令**。

此後官制屢變，計有：

* 明治二十三年敕令第二百二十五號
* 明治二十六年敕令第一百六十二號
* 明治三十八年敕令第一百四十號
* 大正二年敕令第一百五十一號
* 大正十五年敕令第一百四十七號

雖條次更易，其制皆襲之。昭和二十二年，《地方自治法》行，依此法施行規程第二條，舊時之縣令，其效力視同**縣**之**規則**。

分類:日本制度
伯恩

**伯恩**，亦曰**伯爾尼**，乃瑞士之都也，位瑞士中心而偏北之地，有阿爾河繞城而流。

分類:瑞士史
第五人格

《**第五人格**》者，網易社所造博弈之戲也。其勢參差，不以人數對等為尚。西元二〇一八年四月二日初試行；四月十二日，公諸中土；七月五日，復推及寰宇。譯語凡七，戲乎掌案。

其事託於歐利蒂絲莊園。幻設泰西荒僻之境，陰森詭譎。戲分二類：曰「亡者」，曰「狩者」。常局之中，亡者凡四人，須共解園中機樞。機樞凡七，克其五則門扉可啟，脫身於草莽者為「逸」。狩者僅一人，持兵巡捕，務擒亡者，縛諸酺椅之上。是椅也，其名似為宴遊而得歡愉，實則縛人昇空以祭天，使其汰出。

兩軍對壘，怖畏環生。亡者逸其三四，則亡者捷；捕者汰其三四，則捕者勝；二逸二汰，則強弱相抵，作和而已。

工繪歌德，盛於中日，然貶議紛紜：其一彷彿同道《黎明死線》，譏以蹈剽；其二忌官查禁，自削駭象，漸違悚章。素來合幟共市，若麥餐肆、柯神察皆嘗結舉。

## 據

分類:中華人民共和國電子遊戲
兵

**兵**者，所以威敵、殺傷、毀物之具也。草昧之世，操梃搏擊；及鎔金鑄鐵，乃有刀槍劍戟、斧鉞鉤叉。至於近世，造作益精，若火器、戰車、礮彈之屬，生物化學之械，莫非兵也。

推而言之，凡假以剋敵制勝，或資軍陣之用，或壯形神之威，舉凡田獵、行兇、詰盜、衛身，乃至征伐、自裁等事，苟能增其效而省其力者，無不可謂之兵。

按「兵」之本義，實指器械。《周禮·夏官》云：「司兵，掌五兵、五盾，各辨其物與其等，以待軍事。」後世漸引申為執兵之人，斯義可別參「卒」字條下。

分類:兵
卒

**卒**者，行伍之基也。古今陳師，罔不設此。其制受命於偏裨將校，委身於邦國社稷。其所出也，或應募而從戎，或按籍而赴役。

夫將帥運籌於幕中，士卒效死於陣前；其異於將校者，唯親被甲冑、手秉戈矛耳。凡在卒伍，必披堅執銳，親當矢石，進退惟命，斯其職也。

分類:戎
視窗十一

西紀二千又二十一年，美利堅之微軟，承視窗十之餘緒，肇造**視窗十一**，以爲作業系統之新制。其制尚簡，意取高效。

欲持此系統以作業，須具：六十四位處理器，時鐘頻率須逾一吉赫茲；記憶體須逾四吉字節，八吉更宜；儲容需六十四吉字節餘；顯卡須合直繪第十二版，並持視窗顯示驅動模型二點零以驅。

介面清簡，虛擬視窗，尤便多務並行。效能增益亦著，諸層疊設，護禦之力趨善。

雖然，仰賴硬體之苛，舊機多難相容。甫行之時，所運或有未諧，用者多有議焉。或謂其隱私設定之繁，用者未易盡察。

至於支援時限，家用、專業版，每版獲援二十四月；商、學諸版，則延及三十六月。
## 考據

分類:作業系統
戎

**戎**者，兵事之謂也。凡國家武備所涉，士卒、衙署、兵仗、烽燧及攻守韜略之屬，靡不統乎其中。國所以重戎事者，蓋欲恃武威以衛社稷、全疆域也。列邦莫不深究戎道、嚴鬢武備，以其係乎國運存亡耳。

執干戈以守土，主權之彰也；整軍經武，國政之顯也。《傳》曰：「國之大事，在祀與戎」，足見其要也。

分類:戎
鳦

縮圖|鳦圖

**鳦**，一名**玄鳥**，又謂之**燕**、**鷾鴯**，雀之屬也。頷赤背黑，其尾如剪。性稟隨陽，春分而至，秋分而返。世人以其巢於人廬為吉祥，又其性多匹偶，故亦徵情篤。唐劉禹錫詩云：「舊時王謝堂前燕，飛入尋常百姓家。」騷人墨客，遂多託物起興，或詠春和，或寫離怨，或興滄桑之歎焉。
分類:雀形目
鄌

**鄌**，或作**唐**，周諸侯也，世襲侯爵。其地在今河南唐河、湖北棗陽之境。

唐之初封，史失其載，蓋在西周之初。其族姓淵源，眾說紛紜：或謂其乃「漢陽諸姬」之屬，本姬姓。初，唐叔虞受封於古唐故地，後有支庶南遷，肇國於漢陽，是為唐。又有一說，謂唐本祁姓，出陶唐氏帝堯之後。周成王滅古唐，遷其遺民於杜，而以其虛封弟叔虞，其子燮立，改號曰晉。祁姓之族南徙，遂建國於漢陽云。

唐國之事，始見於《春秋》宣公十二年。春秋之初，楚威服南夏，唐漸微，淪為楚附庸。定公四年，唐成公會吳子、蔡侯伐楚，戰於柏舉，大破楚師，入郢。明年，楚昭王乞師於秦，秦將子蒲、子虎救楚，敗吳師，復與楚軍合圍唐邑。秋七月，唐滅，成公死之。

國君見於史傳者二人：曰唐惠侯、唐成公。

## 據


分類:周世家
燕

**燕**，姬姓，周之諸侯也。其先曰召公奭，與周同姓，佐文、武克殷，定天下，有大功。武王既封召公於北燕，都薊。成王時，召公為太保，與周公旦分陝而治，陝以西，召公主之。

自召公下傳九世至惠侯。又五世至繆侯，繆侯七年，當魯隱公元年。復歷數世至獻公，獻公十二年，魯西狩獲麟。其後易王始稱為王。易王下傳六世，至王喜，以太子丹遣客刺秦王，為秦所滅。自受封至國除，享國八百餘歲，姬姓之國，燕最後亡。
## 燕君世系
* 召公奭：諡康公。
* 九世孫：惠侯。
* 惠侯子：釐侯。
* 釐侯子：燕頃侯。
* 頃侯子：哀侯。
* 哀侯子：鄭侯。
* 鄭侯子：繆侯。
* 繆侯子：宣侯。
* 宣侯子：桓侯。
* 桓侯子：莊公。
* 莊公子：襄公。
* 襄公子：桓公。
* 桓公子：宣公。
* 宣公子：昭公。
* 昭公子：武公。
* 武公子：文公。
* 文公子：懿公。
* 懿公子：惠公。
* 惠公子：悼公。
* 悼公子：共公。
* 共公子：平公。
* 平公子款：簡公。
* 簡公子：獻公。
* 獻公子：孝公。
* 孝公子載：成公。
* 成公子：閔公。
* 閔公子：釐公。
* 釐侯子：桓公。
* 桓公子：文公。
* 文公子：易王。
* 易王子：噲。
* 噲子平：昭王。
* 昭王子：惠王。
* 惠王子：武成王。
* 武成王子：孝王。
* 孝王子：喜。

## 據
* 〔漢〕司馬遷《史記·燕召公世家》
* 〔宋〕胡安國《春秋諸國興廢說》
* 〔清〕陳夢雷《古今圖書集成·經濟彙編·禮儀典·諡法部·彙考·燕君諡》

分類:燕王世家
釰

縮圖|釰圖
**釰**者，音刃，總呼刀劍之名也。其器之制，具鋏、鐔、刃、鞘。其形，修於匕首；刃或直或曲。凡主貫刺者，多直其刃以求鋒銳。主劈斫者，多曲其身；鋒鍔或單開或雙開。若尋常之器，則刺斫兼能。

刀劍之別，中夏自古有之：其單鋒者謂「刀」，雙鋒者稱「劍」。泰西則多混之，凡短柄長刃之兵，統謂「刀劍」，無此細分也。
分類:兵
光子

**光子**，光之元粒，無質無荷，行於真空，其速為光速。形介於波與粒之間，含能也。其以波長為色也。
分類:光學
分類:元粒
元謀縣

**元謀**，古稱環州、華竹，夷語亦稱花竹，處雲南省楚雄彝族自治州東北，東倚武定，南接祿豐，西鄰大姚，北連四川會理，四圍環山，中陷為谷，南北延袤。口十九萬四千餘，漢民居什六，餘為彝、傈僳諸部。

上古之季，天下別九州，元謀處梁州南徼。周暨春秋，為百濮所居。漢元鼎六年，北境置三絳縣，隸越巂郡；南境屬弄棟縣，東漢易名三縫。唐初置州縣，以為羈縻，旋亦廢省。南詔、大理之時，稱華竹部。元世祖至元十六年，土酋廣哀內附，獻地置縣。上納其議，賜名元謀，治五甸，「元謀」之名，由是始行於世。光緒四年，縣治遷馬街。民國既立，隸屬屢有更易。至共和國興，初隸武定專區，後歸楚雄彝族自治州。
## 據

分類:雲南省區劃
平年

**平年**，見諸格里曆及儒略曆。凡格里、儒略二曆，率以四載為一稘。其三歲各三百六十有五日，謂之平年；其一歲加一日，謂之閏年。
## 由來
夫地環日而周，一歲之實，三百六十五日奇六時。若歲歲皆以三百六十五日計之，則四載之後，曆與天差一日。是以立法者三平而一閏，取其贏以補其絀，此平年之名所由立也。
分類:律曆志
隱岐諸島

**隱岐**，諸島也，古稱**隱伎**，亦曰**億伎**。位山陰道之北，在鯨海中，南隔海峽，與島根半島相望。凡大小百八十餘島，其尤著者四，析為島前、島後。島前有三：曰中之島、西之島、知夫里。島後則一體圓整，其土最廣。今為島根縣轄地，領鄉邑四，民口可二萬。

## 史

自繩文之代，已有民居。其地產黑曜石，遠古之人取以為鏃，易於四方。大化改新，建為一國。地處孤絕，自古為徙流之所。平安以降，若小野篁，及後鳥羽、後醍醐二皇，皆曾蒙塵謫居於此。

江戶之世，屬幕府直轄，委松江藩代治。時北前船往來於蝦夷、大坂間，此地實為避風泊船之要津，商舶雲集，文風由是交會。明治改元，民苦藩治，群起逐官，自主島政八十餘日，史稱「隱岐騷動」。

## 地理

群島皆火山噴薄而成，地勢險峻。島前三島環抱，實火山陷沒海中而成。民因地制宜，創「牧畑」之法，析地為四，耕牧輪替，以資土力。西曆二〇一三年，泰西公議列名為地質名勝。

## 郵傳

往來本州者，必藉舟楫、航空。渡輪發自七類、境港，航程二小時有半；捷舟則半之。島後有飛翰，通出雲、大坂。島內雖有車馬，然期程稀疏，行者宜察。
## 據


分類:日本地理志
月 (曆法)

**月**者，歲之分也。直語謂之**月份**。其數本於太陰朔望之變。

稽其名之所由，漢之「月」與泰西之「month」，其揆一也，皆取諸夜明之象云。
## 天文
天文之月，其義有二：
***朔望月**：謂日月合朔至下次合朔之期，凡二十九日十二時四十四分有奇。此陰曆、陰陽曆之所本也。
***恆星月**：謂月球對恆星天球運行一周之期，凡二十七日七時四十三分有奇。
## 曆法類別
***[[陰曆]]**：全依朔望月而定，不問歲之寒暑。如回曆，歲僅三百五十四日。
***[[陽曆]]**：本乎太陽，以回歸年為準。今通行之格里曆，雖分十二月，然其長短，乃人為所定，不復應月相之圓缺。
***[[陰陽曆]]**：兼采二者。以朔望月紀月，復置閏月以正歲差，使合乎時節。夏曆（農曆）、希伯來曆皆屬此類。
## 兼查
*曆法
*閏年
*月球
富納富提

**富納富提**者，吐瓦魯之京也。治豐阿法萊島瓦伊阿庫村。民四千九百有奇，地狹僅方四里。

分類:大洋洲
與君相戀至死

《**與君相戀至死**》者，和人所繪卷也。西元二〇一八年，始刊於一迅社《百合姬》。閱二載，移刊於《pixiv》，至今未輟。二〇二一年，第四卷彙編成帙，兼出電子貼圖，畫像精妙，別具匠心。
## 提要
其書結撰奇詭，意旨悽愴。述異世少女事，朝廷立庠序名曰「學校」，實則收納流離孤雛，授以祕術，充為兵革。學子居其間，見慣凋零，以死為常，悲慟竟成日課。

有女席娜者，年方及笄。仲秋之晨，同室女忽亡，席娜強抑悲懷，示以堅毅。旋見一女浴血而至，翌日課試，自號美美，眾皆傳其為國之秘器。席娜既遇美美，感身世之艱，遂萌變易之志。
## 擬聲列傳
*杜滋琪·席娜：高橋李依擬其聲。
*卡嘉莉·美美：日高里菜擬其聲。
*黎吉·星蘭：瀨戶麻沙美擬其聲。
*莫德·亞里：石川由依擬其聲。
## 影戲
*原作：
*總理其事：角地拓大
*副貳：友田康
*編劇：花田十輝
*像制：油布京子
*樂曲：橋本由香利
*影戲成造：ROLL2
## 據

分類:平成漫畫
阿伊努人

[縮圖|西元[二〇〇七年阿伊努人結婚圖]]
**阿伊努**者，亦名**愛奴**，北海諸嶼之土民也。其語與和人異。及和王南來，兼并其地，混一諸部，其民遂見賤於世。久遭輕蔑，言語幾絕，計其通言者，不盈十人。今其後進咸思復興，重習其語者日眾。

其族分三部：一曰北海。今日高、沙流之間，其民尤繁，十居其三。二曰樺太。與尼夫赫民相親，或云即其後也，然阿伊努人不自認。歲在西元一九九四年前，其種浸微以至於亡。露囯待之亦薄。三曰千島。載籍鮮見，早已泯矣。

本州東北暨北海諸地，地名多出阿伊努語。

按其基因，承繩文之遺者，凡十之七有奇。和人僅居其二，琉球居其三。蓋古彌生人自朝鮮入本州，繩文民遂散徙南北耳。

其人體多毛，冠於宇內，十之八皆然。婦人有黥面之俗，以青黛刺於唇周，乃至手背、膊臂皆文之。

分類:北海道地方
阿伊努語

**阿伊努**者，北海之言也。其語之質，綴屬相連；古則眾義抱合以成一辭。凡為文，賓居謂前，謂居語末。其施受之辨，視動靜而異。書用片假名、拉丁字。

## 規序
蝦夷語施受之辨，其規甚繁，隨稱而易。自稱之眾，其施受之三要，蓋及物之主、不及物之主、受事之賓，其綴各異。及至對稱，則主賓分流。若夫他稱，則略而不標，謂之「零標」。

## 聲韻
### 聲母
唇音：p m
舌音：t n
牙音：k
齒音：t͡s~t͡ʃ~d͡z~d͡ʒ(作c)
喉音：(ʔ) h w j
半舌音：ɾ(作r)
註：聲門塞音通常不標出，若欲表則作'

古時蝦夷人難言全濁音，如：sarampa告辭、道別（古用語），源古和語然らば(さらば, saraba)。此舉與原始和語一般無二，如：*kətəmpa 現和語之「言葉(ことばkotoba)」、*int-u 古和語之「出づ(いづid-u)」。

蝦夷人同和人皆難分全清、次清，兩者亦自古咸無分泥母[n]、疑母[ŋ]。

樺太語入聲弱為[h]，如：itak（北海）-itah（樺太）。

### 韻母
同和語，僅a, e, i, o, u五者。惟u之音與現和語異，僅和語言「う(u)」之音實為[ɯᵝ]，阿伊努語同古日語為[u]。

## 稱謂
凡人稱之標識，多為聯綴之辭，附於動詞前後。其代名與助綴列於下表（以日高地沙流音）：

註：泛稱之標，亦充含外、尊稱、無定指之用。

沙流音ku=、ci=若後方為韻母則縮為k=、c=

## 動律隨數而易
其動詞之根，常隨單、眾之數而易。數之辨，非獨存於名詞，尤重於動詞。如：

「往」：單云，眾云。

「立」：單云，眾云。

「在」：單云，眾云。
＊日高地亦言「oka」

「來」：單云，眾云。

復有質名二用、動名同形者，如，既指「言語」，亦謂「言說」。然「言」之為義亦有別：其指「談說」者，曰 ；其指「道之、曰之」者，則曰 。故云「吾言阿伊努語」，必曰：Aynu itak ku=ye。

## 寒暄
*irankarapte：i=rankarap-te，rankarap為寒喧（ram心，karap觸及），-te為令、使。別來無恙。和語晨、晝、昏有別，阿伊努語則無。
*iyayraykere：i=yayrayke-re，yayrayke為自盡之意（yay-自，ray死，-ke及物化），故此乃yayirayke，道謝之意（兩者發音僅於次節稍有異，後者原由尚不清），-re與上方-te乃同根，惟用法異也（聲母終採-te、韻母終採-re、r終採-e，原始阿伊努語*d和*r皆成今r）。承蒙、有勞。
*apunno paye (yan)：安 行，yan用於謙、禮，前者謂語若有異根則需以眾數呈現。主謂將行者。
*apunno okay (yan)：安 存。客別主、辭行。
＊日高地亦言apunno oka (yan)
*apunno sini (yan)：安 歇。就寢前言之。
*etok(o) tuye：於前 切（刀劍亦然）。於人行事時叨擾用語。
*simusiska：si-musis-ka，si-為自身，musis為嗆、窒息，-ka與-te用法無異。清嗓，古蝦夷拜訪禮，男子企戶前清嗓以示有人，女則多撫門牆（古時為茅屋，撫之則聲出）、擊物以噪。

分類:語言
分類:北海道地方
西爾維斯特一世

**西爾維斯特一世** ，一名**思維**，大秦人。生於西元二八五年。君士坦丁初，崇尚基督教，頒敕米蘭，諭基督教解禁事行於天下。是時，教宗美基德薨，將襲傳，樞機同與焉。三一四年即日會推，西爾維斯特得票次頗眾，乃主領基督教廷，是為「西爾維斯特一世」。及遷都，君士坦丁益尊信基督教意理，雅稱西氏長者而不名，特賜拉特朗宮，自是其為使位居教宗者，而世奉優詔居之，待以殊禮。西爾維斯特掌教，嘗欲考自耶穌至今聖徒故事，命輯述《殉道者傳略》以示志道，追叙古聖賢功。數歲事齋醮，諭營建羅馬聖伯多祿大堂、聖老楞佐堂與珊沙林聖十字架堂，日求彌撒，一新禱祝。立十年，西爾維斯特遣使尼西亞，大會教士，集二百二十餘，議斥以阿里烏黨其旨為邪說，厲飭煽惑。並更定典籍，訂尼西亞信經十二端，著成，教民多所稱美。三三五年十二月，西爾維斯特薨於羅馬，時年五十。葬地窟，俄徙普利西拉公墓聖堂。後四百年，又遷其柩於聖西物斯德大堂，贈聖人。

## 引據

分類:教宗本紀
卡岡諾維奇

**卡岡諾維奇** ，名**拉扎爾**，烏克蘭人。西元一八九三年十一月廿二日，生於基輔。年十八，與兄弟俱隸布爾什維克黨，置共產主義小組，授頓涅茨克蘇維埃副主席。彼得格勒變作，卡氏以戈梅利市黨部書記召授全俄蘇維埃代表，明年調下諾夫哥羅德省書記，累遷沃羅涅日省書記、突厥斯坦自治共和國蘇維埃主席。蘇聯初，卡氏補布黨中央組織局委員，兼書記處書記，一九二五年遷烏克蘭共產黨第一書記。時斯大林當國，政尚剛猛，卡氏一窺上意，贊肅反，輒興大獄，士農工商多受傾陷，民間號曰「血腥拉扎爾」，為黨內外所詬，終三十年，倚任不衰。歷交通、重工業、燃料、石油部人民委員、莫斯科州委第一書記及中央監察委員會主席，超擢至政治局委員，兼外事委員會主席。蘇德戰後，尋命管國民經濟技術裝備供給委員會，一九五二年改蘇共中央主席團委員。歲餘，斯大林卒，卡氏偕莫洛托夫拜部長會議第一副主席，充建築工業部長，加勞動與工貲國家委員會主席。會赫魯曉夫用事，蘇共中央委員率次附之，卡氏以赫魯曉夫新進而勢日張，見赫氏訾議肅反諸政，憚株連己，因與莫洛托夫等結，務謀赫氏。及事敗，赫魯曉夫謂卡、莫之流實懷異意，驟發難，愈憤，其黨米高揚、朱可夫輩力為助，乃興反黨獄，羅織卡氏諸元老鞫訊。一九五七年，赫魯曉夫決議以卡氏樹黨竊柄，專圖悖逆，落職，遂貶烏拉爾鉀肥廠長，索利卡姆斯克安置。越四年，再除卡氏黨籍，還寓京，雖稍獲解，然久在野不得志，忿不平，屢上書自辯，不納。一九九一年七月廿五日，卒於家，時年九十七。卡氏死逾五月，蘇聯亡。
## 引據

分類:蘇聯列傳
石塘咀永安倉大火

西元一九四八年秋九月廿二日辰初，香港西環**[[石塘咀]]火**，死者百七十有六人。先是，永安公司設棧房於屈地街電車總匯之側，凡六倉。第六倉分再層，下貯火棉膠、瀝青、燒鹼，皆燥烈易燃之物；上居人，多傭保家室。是日辰初，倉中忽爆震如雷，烈焰干雲，垣墉崩圮。貯桶數十，飛墜通衢，越街而及煤氣局。幸有圍牆阻隔，否則禍變尤烈。

火發時，晨光初動，人方盥櫛，梯道已絕。倉中婦孺驚擾，或攀騎樓天梯，走避於天臺；或倉皇失措，自樓縱下以求生。呼號之聲，聞於數里。火乘風勢，延及第二、三、四倉，焚棉紗、剡楮無算。丹青溢出，隨水入海，波濤盡染黃綠。

消防局聞警，急調港、九之水龍、火舟、急救車往救，英軍亦出消防車以助，醫局、濟急隊繼之，晝夜不息。

午後雖降驟雨，火勢稍挫，然大倉焚燒數日，時熄時燃。潛火之卒，奔救焦爛，多罷極仆地，亟舁治之。至九月廿八日，餘燼始盡。

發掘焦土，得屍骸百七十有六，傷者近七十，燔骨面目難辨，慘烈為港島重光後所未有，僅次於昔年跑馬地之變。

既讞，火延自庫貯之膠，係典守失戒，非人縱火也。永安主者僅坐失虞薄罰。然遺骼無主，初瘞義塚，尋復遷葬，遊魂飄蕩，輿論傷之。

分類:香港紀事
火燒馬棚

西元一九一八年二月二十六日，香港跑馬地開打吡之會，百驥競逐，傾城往觀，士民如雲。馬場築竹棚十有九，高數層，覆以葵葉，廣設肆筵，以娛遊客。

未時許，觀者登棚過眾，第九棚不堪重負，拉然崩覆。棚下乃熟食肆，釜炭傾覆，烈焰驟騰。時風勢正勁，竹葵燥烈，火乘風威，須臾燎原，延及鄰棚。遊人驚駭奔避，互相枕藉，或陷火海，或墮折骨，號呼震天，如墮煉獄。

祝融既息，隸役清理燼餘，陳屍狼籍，焦爛不可辨者夥矣。計罹難者六百一十有四人，華洋俱有，開埠以來未有之浩劫也。

既而闔港震悼，東華醫院爲收殮遺骸，商於華民政務司，拓地掃桿埔以葬之。墓地名為「戊午馬棚遇難中西士女公墓」。立石，勒曰「馬棚先難友紀念碑」，以誌其慘，兼慰重泉。

分類:香港紀事
酉

**酉**者，地支之第十也。前承申，後接戌。於方位為正西，於五行為金，於陰陽屬陰。若夫配之於歲，則為仲秋之月，始自白露，迄於寒露之先，即夏曆八月也。配之於時，則為日入，凡廿四小時制之十七時至十九時。
## 干支含酉者
* 癸酉
* 乙酉
* 丁酉
* 己酉
* 辛酉

分類:干支
二十四小時制

**二十四小時制**，紀時之制，析一晝夜為二十四小時。自子夜初起，積數至二十三而止。若夫二十四者，乃舊日既終、新日初啟之候也。此法在今宇內，推行最廣。美、加二邦，仍稱之曰**戎時**；英人則謂之**大陸時**。且萬國定準所亦著為通規，號曰八六〇一。

分類:時
時文學研究

《**時文學研究**》者，學報也。西元一九九八年始刊，至二〇〇八年而止。其旨欲以博洽之見、敏銳之思，闡發時文、世道之變 ，究詰人羣之疑義 。刊本有二：一曰網佈，一曰楮墨。網佈之篇，公諸天下，閱覽謄刻皆不取直。四方之士，咸可投文，然必經職司是正，方克刊佈。其司編輯事者，上田紀行、鬼頭秀一、藏田伸雄、森岡正博四人也。發行之本，則同名之編輯委員會也。

初，日本始設聯網學報，行同行審閲之法。此其權輿也。

分類:平成藝文
超赫奕姬

《**超赫奕姬**》，日本網絡動畫也，取材自古傳《竹取物語》。博歌樂諸子司其音律。令和八年一月二十二日，初映於網飛。

## 概述

故事始於幻境「月讀」，其地靈氣氤氳，夢影交輝。所述二女以歌相契，命途共織，終演一齣視聽瑰麗、造化迷離之戲。
​東都少女酒寄彩葉，年方二八。晝則誦書於黌舍，夕則受雇於市廛。塵網苦辛，奔波疲極，唯憑「月見八千代」之影以自適，或遊於「月讀」虛境，縱筆揮墨，寄情百態。

​一日暮歸，見路隅電桿發奇光、吐靈瑞。彩葉近而察之，中有一嬰，遂憐而抱歸。嬰長神速，頃刻之間，化為嬌女，自名曰赫奕。赫奕固請彩葉，欲揚聲於「月讀」。於是，彩葉操琴作詞，赫奕舒喉縱歌。二人同心，契合無間；纖指點撥，流響清輝。

​然月宮之徒，暗伺其隙；險象環生，欲奪仙歸。

## 有司

​本片之成，由山下清悟總攬監製。其劇本則由夏生沙英偕山下氏共同執筆。至於剪輯編校之務，則由木南涼太司之。

## 樂律

​本作背景樂律，由康尼什司其事。更有博歌樂大師六人，各捐絕藝，分撰樂章：

* ​亮（隸「積雨雲社」）：

其人為博歌樂之先驅，昔以〈融化〉、〈寰宇第一公主〉名震東瀛。其曲風格宏大，長於抒情。今為本作撰主題曲〈前塵物語〉、插曲〈寰宇第一公主 變奏〉及特別曲〈融化 變奏〉。

* ​予一：

電子樂大師也。長於點染電聲，其曲奇譎。撰插曲〈憶昔〉及翻唱曲〈夢之島〉。

* ​水生：

曲風清麗，如水之靈。撰插曲〈星降之海〉及翻唱曲〈孤獨寰宇〉。

* ​甘工坊：

樂團也。善敘男女情長，其音律多具故事性。撰插曲〈我，好我者也。〉及翻唱曲〈竹取通宵驚奇〉。

* ​四十步：

其曲如流水行雲，明快清新。撰插曲〈瞬、交響。〉及翻唱曲〈孤雛市〉。

* ​恪（隸「流韻」）：

電子樂之魁首，其音律瑰麗幻目。撰插曲〈答覆〉及翻唱曲〈訴之世界〉。

終曲採怯者之奮起所作〈光芒〉。

## 迴響

​​其播映之初，威勢席捲寰宇。於網飛「當日影榜」，奪東瀛之魁；列港、台之次；於暹羅居三，於南韓居四。

分類:令和動畫
租家人之事

**租家人**者，僱人扮親屬、友朋或同僚，以隨婚喪、宴會，或為陪侍也。起於日本，約西元二十世紀九十年代之初，人情疏離，情感匱乏，故生此制。

始者，日本效率公司也，創於一九九一年。其主謂：國人素以財物代情，雖富而心未足；至八十年代末，人始覺物不足慰心，乃行租借之道，以補情感之缺焉。

後此風傳及他國，韓國有租賓客，法蘭西有代祖父母，美利堅有租友，中華亦有租伴侶。是法雖應需而生，然真僞難辨，久而或成習俗，亦引法律倫理之議。
## 據

分類:平成紀事
詠鵝

《**詠鵝**》，傳為駱賓王七歲所作。所述白鵝游水之姿，譽為神童之作，流傳千古。
## 全文

鵝鵝鵝，
曲項向天歌，
白毛浮綠水，
紅掌撥清波。
## 引據
*《全唐詩》卷七十九
分類:詩
努里·賽義德

**努里·賽義德** ，阿拉伯人。西元一八八八年十二月，生於巴格達。

努里由胥吏子試鄂圖曼軍校，擢武官，出為駐利比亞參謀。是時歐戰起，阿拉伯王子費薩爾創設革命軍，號「獨立」，銳意征鄂圖曼。努里聞相應和，迎王子車駕，召見，奏對承上意，於是徵努里入其幕府，畀以會辦軍務。一九一八年，除革命軍校尉，王子率師至敘利亞境，拔大馬士革，努里從征數卻鄂軍擾，多有功，聲譽籍甚，王子益器重之。明年，與王子出使法蘭西議停戰媾和，既赴巴黎，努里往來蒞盟，定策設辭，偕各國專使通聲氣，爭主權，議劃界，請援助，究心邦交。未幾，《和約》成，阿拉伯人獨立自主至此始。

王子登阼，襲封伊拉克國王，迺欲參用初潛邸人材，調努里還闕。一九二二年，詔努里以警察總監管伊拉克國內緝刺事，累保至陸軍副都督，蒞數歲，遷內務、外交、財政等部大臣。一九三〇年，首相納吉蘇瓦伊迪罷，三月，王遂相努里，命組織責任內閣為總理大臣。費薩爾王崩，努里自是歷嗣主加齊及其子三朝，輒斥輒起，已而八拜相，威權震赫。努里執政日久，每賂遺蓄金帛、甲第，供養擬宮中。時加齊駛車遽死，幼主方嗣立，以叔王阿卜杜勒攝政決機務。努里率意為固寵計，內倚攝政，外結列強，招徠英、美公司，援商股共發海內所儲之石油，大興工役，輸貨泰西，竭以取悅西人。努里又素厭薄民主，及當國，嚴憚公論，斥逐異己，故軍民怨疾，士大夫亦多惡努里專。

會軍變作，巴格達騷動，軍官阿里夫、卡塞姆等率眾舉事，攻京師，力戰，王宮衛隊敗走。一九五八年七月，宮城陷，阿里夫所部第二十旅趨斬關入，遂據禁掖。十四日，亂兵收幼主、阿卜杜勒及諸公主，皆加以刃，誅戮王室幾盡。亂初起，努里傅粉著婦人衣將遠避，亂兵掠相府，未蹤獲，大索京師，懸賞千金購努里首。是夜，努里匿城內民舍，越一日，不得脫，沒於卡塞姆陣，旋遇害，年六十九。眾焚裂努里屍，並棄道左，努里近習數人俱從死。

## 考據

分類:伊拉克列傳
羲爉連

俗以《礦藝》之戲中有一怪，名曰**羲爉連**。相傳其狀貌若乃常人，衣藍衫、著紫袴，唯雙目惨白無瞳，望之森然。其爲祟也，能鑿石開隧，盡芟林葉，甚至焚掠人室，神鬼莫測。嬉遊《礦藝》之客，遂以此而相驚。

考其濫觴，實起於庚寅年。初，有客無名氏，遊於四葉論壇視像版，言其獨遊虛境，忽睹此怪，欲白其事，文輒遭刪削，眾益疑其有靈，謂神鬼司機而以此掩之，由是訛言大起。

後有好事者寇普蘭、帕蒂瑪斯，效其狀以惑眾，造作僞像，傳播宇內，遂成信史。

久之，此怪遂為《礦藝》顯學。雖魔贊社屢闢其謠，然好事者多好之，競撰奇談，妄稱目擊；亦有匠人製改囊，強納怪於遊戲之中。

逮及庚子，昔日初見怪影之圖文竟得重光。寇氏雖未嘗實存此怪於戲中，然其名甚噪，竟登吉尼斯絕藝錄，謂之虛境惡煞之魁。魔贊社亦不得不因俗而戲之，間於繪卷中隱現其形，以應眾趣云。
## 緣起
庚寅歲，《礦藝》之戲也初創。有客隱名，造泰西四葉壇，投書於視像版，言遊時遇異人。初闢新界，霧靄濛濛，遙見一物似牛，欲往獵之。既近，始辨為人形，衣藍衫，目惨白無瞳，佇立煙瘴間，旋即隱去。後巡視四方，輒見怪構林立，皆非己所營。客欲發帖問訊，文立見刪。終獲私訊，署名「羲爉連」，僅書「止」字。帖中復言，坊間傳此乃礦藝鼻祖卯子之亡弟。傳卯子嘗言：「曾有之，今已逝矣。」

時復有匿名客，自云聆留聲盤「十三」後，見怪於穴，亦白目而隱於霧，號之曰「白眸」，疑即同種。流言甫出，演播者寇普蘭、帕蒂瑪斯，各逞機杼，僞作目擊。寇氏先改其紋囊，佯作直播，入室忽見白眼魔怒視，驚而止演。實寇氏改圖以致之。

寇氏復稱算機崩潰，示眾一頁，題曰「彼」。頁繪常人面目，雙目如生；下有文，譏觀者之活於腦中幻界，喝令覺寤。文曰：

由是此羲爉連得別號曰「彼」。後名噪一時，好事者競造僞證，或製改囊以納之。凡目擊之說，多附紅字註疏，配以詭樂。改囊召之法，多以金塊構築法壇。其性好造怪構，穿地鑿隧，並去木之葉云。

## 眾僉之論
 
自庚寅以降，羲爉連聲名大噪，蔚為《礦藝》顯學，亦成網絡談資。雖後有怪名「三零三」者繼起；然其名望，終莫能望白眼魔之項背。《視遊廿四七》有評者，曰納迪亞·奧克斯福德，以此怪為「曠世傑作」；《思遊網》評者保羅·迪恩，譽之為「志怪之冠」。《電腦行者》勞倫·莫頓亦云：「此怪雖虛，然長存於少時好之者心中。」學者加布里埃爾·梅諾蒂引此事證之，謂戲者自錄之像，足易世人對遊戲之遐想，使目光越乎規制之外。

雖查無此怪，然信者眾，魔贊社不得不辨。卯子屢斥其非，辛卯歲，復如啁啾會館，自陳生平未嘗有弟。然魔贊亦屢引以為戲，每修訂、刊佈新版，常書「除羲爉連」一語以博噱。首席匠人延斯嘗語曰：「吾儕鮮議此怪，由其撲朔迷離，不欲證其真偽也。」總監阿格尼絲亦云，戲中怪獸監守，其形制實採自社群怪談。逮至乙巳，演《礦藝大戲》，片中常人史帝夫，受終眇使所惑，墮入夢魘，雙目忽白。眾皆以為致敬羲爉連，然總監托爾菲澄清曰：「此乃畫坊迫於限期，敷色未竟，點睛之筆偶缺，遂成白目，非有意為之也。」羲君本屬虛妄，糾纏遊戲十餘載，今竟以筆誤之身顯影，眾皆嘆其巧合之諷刺。後礦藝轉引其文，附「深思」符以和之。

癸巳，吉尼斯絕藝錄評選「古今虛境五十惡徒」，羲爉連位列第四十六。坊間亦有以此怪為題之書刊印，如《羲爉連傳》。辛丑，尋幽探秘之興未艾，有歸鄉社之眾戲者，終以此怪初現之界種，公諸於世。先是庚子，戲者恩氏聯絡寇氏，欲尋昔日演播之遺像。原像雖佚，然舊界尚存，二人遂合力重演其事。甲辰六月，復有名布魯塔者，之《優管》網，上呈昔日演播之真本。蓋其於庚寅年私錄保存，直至日前檢視舊藏，方知此像已失傳於世云。

## 博覽
*him.html，昔寇氏自云算機崩壞，所示之頁也。
*〈羲爉連〉，《礦藝大典》。

## 據
評司馬昭

曹魏權臣**[[司馬昭]]**，追尊號曰文皇帝，廟號太祖。歷代史家、名士，綜核名實，**論議**如左。

* 曹魏高貴鄉公憤言曰：「司馬昭之心，路人所知也。」
** 後世以此言喻陰謀外露，人所共見。
* 曹魏尚書王經諫帝曰：「（昭）今權在其門，為日久矣。朝廷四方皆為致死，不顧逆順之理，非一日也。」
* 曹魏毌丘儉作檄文曰：「弟昭，忠肅寬明，樂善好士，有高世君子之度，忠誠為國，不與師同。」
* 東吳丞相張悌嘆曰：「摧堅敵如折枯，蕩異同如反掌，任賢使能，各盡其心，非智勇兼人，孰能如之？」
* 晉太傅羊祜上疏曰：「先帝順天應時，西平巴、蜀，南和吳會，海內得以休息，兆庶有樂安之心。」
* 東晉晉明帝聞王導述創業之始，掩面曰：「若如公言，祚安得長！」
* 東晉習鑿齒曰：「自是天下畏威懷德矣。［……］功高而人樂其成，業廣而敵懷其德，武昭既敷，文算又洽，推是道也，天下其孰能當之哉！」
* 唐房玄齡御撰《晉書》贊曰：「世宗（師）以睿略創基，太祖（昭）以雄才成務。事殷之跡空存，翦商之志彌遠［……］反雖討賊，終為弒君。」
* 唐虞世南曰：「［……］及高貴纂位，聰明夙智，朝野欣欣［……］遂乃偽殺彥士，委罪成濟，自貽逆節，終享惡名。斯言之玷，不可為也。」
* 宋王應麟考史曰：「司馬師引二敗以為己過，司馬昭怒王儀責在元帥之言。昭之惡，甚於師。」
* 清王夫之論曰：「司馬昭、郭威雖逆，而固非朱溫之暴，可以理奪者也。」又曰：「己謀逆而人成之，事成而惡其人，心之不昧者也。」
* 清趙翼曰：「司馬氏當魏室未衰，乘機竊權，廢一帝、弒一帝而奪其位，比之於操，其功罪不可同日語矣！」

## 雜錄
* 小說《三國演義》述及昭事，以此詩嘆之：「假意投身強哭屍，公然弒主待推誰？欲誅成濟瞞天下，天下人人已盡知！」又有云：「司馬當年命賈充，弒君南闕赭袍紅。 卻將成濟誅三族，只道軍民盡耳聾。」

## 據


司馬昭
司馬昭
西洋塔

自古之西洋，及方今寰宇，凡土木之構，崇聳而特立者，謂之**塔**。其制高倍於廣，巍然獨峙。與檣桿不同者，塔不籍纜索牽引，而能自持也；與重屋不同者，重屋以棲止居處為用，塔則獨取其高，非以居人也。蓋高則視野廣，故鐘樓建之以揚聲致遠，敵臺築之以瞭望防守。此外，亦有用於觀景消閒，或設電信以傳訊者。塔或獨立，或附於廣廈之頂，不一而足。

## 辨名

原夫中華「塔」字之始，出於西梵。梵言「窣堵坡」，本義為聚沙、積土。天竺古俗，凡封土為塚，狀如饅頭者，皆名之。及佛法東漸，釋氏以此稱佛骨所藏之所，漢譯或作「卒塔婆」，或作「窣堵坡」。其後語音轉易，去其首音「窣」，遂呼為「堵坡」或「塔婆」。或云：此非省文，乃譯自巴利語「圖帕」之音也。終則約繁為簡，單用一「塔」字。

然近代以來，泰西建築之學大興，凡物之構聳者，蟹字記之tower，譯者亦強以「塔」名之。於是電信之檣、輸電之柱，皆列其中。由是名實混淆，古義今義雜糅，今之言塔，遂無定準矣。

至若英文tower，古文曰torr，源出拉丁語turris。溯其本，蓋出於前印歐地中海古語，與伊利里亞地名、呂底亞地名相涉，亦與伊特魯里亞人之種名有關，學者多有考證。

## 史

塔之為用，肇自太古。最古者，莫若耶利哥城之石塔，距今且萬年矣。蘇美爾人亦有層塔，起於西元前四千年，若烏爾之層塔、巴比倫之通天塔，皆宏麗一時。

至若蘇格蘭北部之圓堡，乃圓錐狀之石塔，亦古制之遺也。腓尼基、羅馬諸國，多築塔以爲斥候防禦之用。摩洛哥有城曰莫加多爾，其名即源於腓尼基語「望樓」之義。羅馬戴克里先宮亦設八角高塔，其後奧勒良牆則易以方塔。攷中國秦時築長城，亦列置烽臺敵樓，與西土異曲同工。中古城堡，亦必以此為重。

今世名塔，若義大利之比薩斜塔，建於宋世，傾而不圮，遊人嘖嘖；博洛尼亞之雙塔，亦稱奇觀。又有帕維亞諸塔，存者尚二十餘。近世則有巴黎鐵塔，尤為全歐所重。

## 據


塔 (西洋)
塔 (西洋)
樓

**樓**，重屋也。古亦稱**高樓**、**危樓**、**重樓**，或通稱**樓閣**，今俗所謂**樓房**、**樓宇**是也。

## 辨名

其制雖近於塔，然塔本梵言「浮屠」之省，唯釋氏用之。近世譯泰西鐡塔諸制，始假「塔」名。若夫古之中土，層臺累榭，凌空聳構者，第謂之樓，未嘗名塔也。

## 形勝

樓之為制，宏敞崇峻。達官貴家，多張筵於斯，以迓嘉賓，或折柳以餞行色。又以其特立高峙，騷人墨客輒好登臨，騁目極望，撫今追昔，發黍離之悲，抒故園之思。登高既廣，懷抱遂舒，故登樓一事，每為風雅之資，屢形於篇什。

觀乎杜少陵之《登樓》、崔顥之《黃鶴樓》、王之渙之《登鸛雀樓》、太白之《黃鶴樓送孟浩然之廣陵》，以至范希文《岳陽樓記》、皆千古絕唱也。

### 中華
宇內樓閣名勝，首推黃鶴、岳陽、滕王、鸛雀，世號為四大名樓云。

檔案:CN - Hubei - Wuhan - Kranichpagode.jpg|黃鶴樓圖
檔案:China Temple.jpg|岳陽樓圖
檔案:元 唐棣 滕王閣圖 卷-The Pavilion of Prince Teng MET DP205767.jpg|〔元〕唐棣《滕王閣圖》
檔案:鹳雀楼 (cropped).jpg|鸛雀樓，又名「鸛鵲樓」，因時有鸛雀棲其上而得名

### 日本
東瀛名樓若下：

* 遠思樓：西元一八一七年築、大分縣日田市咸宜園
* 栖鳳樓：側列平安京大內裏八省院四樓，在應天門東廊南出之端，西對翔鸞樓
* 四宜樓，自江戶朝後期，至大正朝。料亭，在長野縣長野市

## 兼查
* 亭、臺、樓、閣
** 亭，小於樓
** 臺
** 閣
* 高樓
* 摩天大樓，近代有之。「摩天」極言其高
* 海市蜃樓，和人亦謂之「蜃氣樓」
** 本謂蜃吐氣而成之樓，實乃光折異氣幻生之虛像耳

## 註


## 據


分類:建築
高樓

**高樓**，重樓之崇崒者也；其危也，可干雲蔽日。及至當世，雖國俗律令不同，尺度各異，要以卓立千尺為準。

## 概說

凡興此鉅細大役，必糜費金碧，役萬夫之力，窮土木之技，非集眾庶之財智不能致也。考之載籍，古之為政者，往往崇飾宮室，以此矜其威靈。西典所謂巴別通天之塔，即其類也。又若梵剎浮圖、耶教尖宇，聳拔凌空，亦所以示神道之尊嚴，震懾黎庶。

降及近世，百業勃興，貨殖日滋。泰西諸國，初則藉以壯國容。至西元十九稘末，商賈輻輳，富室豪右乃建崇樓廣廈，以為治事之所。自是而後，危樓之設，不復專於神君，而流衍於市廛矣。

蓋樓臺之高下，乃邦國都邑爭勝之具。昔歐羅巴諸邦，往往以此相高，競修尖塔鐘樓，互為雄長，此其濫觴云。

## 辨名

樓之高聳者。古則謂之**崇樓**、高樓、**危樓**。今者俗間多稱以**大廈**、**大樓**。學名謂之**高層建築**、**高層建築物**。
## 兼查

* 重屋
* 摩天大樓

## 據

分類:建築
摩天大樓

**摩天大樓**者，層臺累榭，聳壑昂霄，危樓也。格致日新，近代乃有之。異名頗多，若**摩天樓**、**高樓**、**高層大樓**、**超高層建築**云。

按今制，高踰三十丈，始得名此。原夫是制，興於西曆一八八零年代，初僅十數層，世已詫為摩天矣。其設也，或開官署，或置客舍，或安民居，或列肆廛，不一而足。

其造法獨特，多植鋼骨爲幹，外被輕垣，狀若垂帷，故名「幕牆」。此論首倡於歐西匠師維奧萊氏。夫舊制築室，必厚其墉以承棟宇之重；茲法則以鋼骨任重，牆特蔽風雨而已，不以載物。是以其墉雖薄，而樓可極高，勝於磚石舊構遠矣。
## 兼查
*樓
*高樓
## 據

分類:建築
亭臺樓閣

**亭臺樓閣**，互文以見義，一作**樓閣亭臺**，亦曰**樓臺亭閣**。凡苑囿勝處，所以供人遊息、憑眺者，通以此名該之。

## 攷述

夫土木之功，源流尚矣。規制萬殊，體用各異。亭者，人所停集也。臺，四方獨出而高者。樓、閣者，重屋之屬也，大於亭，累層以極眺望。

溯其源，蓋肇乎殷商之重屋，時人以為通天之所也。春秋之世，始有高臺廣室，外木而中土，斯乃其濫觴。三代之季，列國競築臺榭以誇威。若夏桀瑤臺、商紂鹿臺、周文靈臺，咸屬此類。文王又作重樓，以臨邦域、覘敵國；楚築章華之臺，夯土為基，上構木樓。蓋高臺之利，可遠眺，可讌飲，可射侯，且通風避潦，至為堅固。

漢室好道，崇樓始興。《史記》載，世謂神仙好樓閣，燕、齊亦有飛昇雲樓、長生不死之說。武帝信公孫慶之言，冀遇神仙，遂作通天、神明、井幹諸臺、樓，以祈天庥。其高象徵接天也。漢墓多出陶樓，自二三層至七層不等， 或為望樓，或為倉、戲之樓，戍舍之屬，足見斯制當世之盛。考其營造，北土壘木於土，南地則純以木為之。

魏、晉以降，崇臺之風漸戢，多尚實用之單層。南朝樓閣，輒見於伽藍苑囿。至唐，樓臺始兼軍防及遊觀之用。若夫東瀛日本，彌生之世有掘立柱之望樓，亦充祭殿。安土桃山之後，別衍天守之制。

## 爲用
考其立址，多就形勝，以資風雅。在宮闕則為別殿、門樓；在園墅則為讌飲、賞覽之所。造化雖出人工，而宛若天成。臨池之畔，往往樓亭並峙。

若乃佛剎，則以樓為門，亦作法會之處，貴客或藉以登臨。山寺之制，中庭僅列殿、堂、房、樓四宇。樓與庭平或稍峻，翼以廊廡。逮及明、清，單獨建造之樓始多。山寺峙樓於內，緣級而上，崇閣相迎，頓生幽深宏闊之致。

## 別類
### 亭

亭者，停也。人所停集也。其制虛敞，四望無蔽；或設短垣，而不置戶牖，所以便眺覽、資遊憩也。基址隨宜，方圓、三角、六棱、八隅，以及梅花變態，不可勝狀。頂多攢尖。斯物肇於上古，後世園林，莫不藉此以點綴風景，為游觀之勝云。

File:安徽省滁州市醉翁亭.jpg|醉翁亭
File:Chaozhou Xihu 2013.10.27 07-00-47.jpg|西湖湖心亭
File:陶然亭.jpg|陶然亭
File:Kaohsiung Lotus Pond Wuli-Pavillon 05.jpg|蓮池潭五里亭


### 臺

臺之為構，築土高舉，坦夷其上，或峙平陸，或臨清池，曠如也。其用大抵有三：軍旅以習校閱，伶倫以陳雜劇，而園林所置，則以備憑欄眺遠、納景舒懷耳。其上有屋宇覆之者，魏武銅雀是也；無屋而獨顯者，燕昭黃金是也。若夫規制崇廣，用以祭祀盟誓者，則謂之壇。

File:Wuhan 7.jpg|古琴臺
File:Yugutai.JPG|鬱孤臺
File:八境台 - panoramio.jpg|八境臺
File:Congtai.jpg|武靈叢臺


### 樓

樓者，重屋也。肇自戰國，初以備候望，後入第宅，爲登臨之勝。其制不一，聳於羣屋。大抵下層爲廳事，環以步櫩；上層唯啓牖而不設戶，無復廊廡矣。

File:CN - Hubei - Wuhan - Kranichpagode.jpg|黃鶴樓
File:China Temple.jpg|岳陽樓
File:Humble Administrator's Garden Suzhou November 2017 008.jpg|拙政園見山樓
File:Northwest corner tower of the Forbidden City after snow (20211107135201).jpg|北京故宮角樓


### 閣

閣與樓，形制相類，皆重屋也。第樓宏而閣殺。閣四面洞達，周以迴廊，便於徙倚眺望。室中多庋藏圖籍，或以供佛，若天一閣、藏經閣諸處是也。

File:Pavilion of Prince Teng2.jpg|滕王閣
File:文渊阁3.JPG|文淵閣
File:新北市板橋區林本源園邸 Lin's Family Manshion and Garden.jpg|林本源園邸來青閣
File:Kinkakuji, the Golden Pavilion, Kyoto (19571246863).jpg|鹿苑寺金閣


## 兼查
*軒榭廊舫

## 據


## 博覽
* 
*《教育部重編國語辭典修訂本》

分類:東亞營造古制
塔

世所謂**塔**者，釋氏之浮圖也，窣堵坡也。原夫梵相，肇自天竺，本以此瘞藏舍利，以奉高僧遺骨。及教流東土，乃雜揉漢家重樓疊閣之制，不僅以藏骨，亦可登臨。歲月浸淫，其制變態百出，若樓閣、若密檐、若亭閣、若覆鉢、若金剛寶座，又有寶箧印、五輪、多寶、無縫諸式。其基初尚方正，後變六觚、八觚，乃至圓者；其材始則版築、構木，繼以磚石、陶冶，甚至範金合土，無所不施。

考其營造之法，匠人必相度地勢，窮極土木之巧，審曲面勢，以固其構，此格致之實學也。

## 史
浮圖者，梵云窣堵坡，或云卒塔婆，本天竺古制。在尼波羅及西陲諸部，俗與天竺接，故規制無異。

暨像教東流，隨方變體。中華舊尚重樓，乃以樓閣之法參之。塔字从土，即古人纍土爲塚之遺意，後世省文，單稱塔耳。

至若南海諸番，緬甸、暹羅、爪哇之屬，別爲一系，規制雖繁，大抵相類，不襲華風。唯海東朝鮮、日本，慕化中華，文物悉遵漢制，故其浮圖多作樓閣形，不師西域也。

嘗考西藏覆缽之式，本亦傳自漢土；然中夏後世，競尚層樓，古制反鮮見矣。
## 據


分類:建築
代代相傳

原**代代**之**相傳**。世人言**傳家**者，多爲第及田宅金帛而已。顧古人所謂**箕裘**者，蓋指祖先之業，子孫克繩其武，凡貨殖、絕藝、心理、聲望，皆屬焉。是故傳家之道，繫乎宗族之興替。
## 要
其要有四：

# 曰恆產。肆市商賈之權，經營管領之術，授受之際，最易生變。
# 曰家風。禮義德行，言語文字，庭訓諄諄，所以正根本也。
# 曰習氣。父祖若有隱憂宿痾、偏執乖戾，雖不言傳，而子孫耳濡目染，氣質潛移，往往蹈其覆轍，此心理之相續也。
# 曰人望。舊交廣闊，遊譽日隆，藉父兄之餘烈，為後進之津梁。

## 難
然繼述之難，亦有數端。

首曰古今之異。父子異趣，老少殊尚。前輩守成，後生獵奇，參商不協，家門多因此致乖。

次曰五世之斬。孟子云：「君子之澤，五世而斬。」膏粱子弟，生於富貴，未諳稼穡，驕奢淫逸，鮮能守其家業者，教養之失也。

及其變也，貴在通權。凡遺產而非物質者，若泥古不化，則如膠柱鼓瑟。必也推陳出新，應時而變，方可謂善繼人之志者也。

## 兼查
*代代相傳 (羣學)
## 據

分類:教育
分類:群學
家學

**家學**者，家門之內，世代相傳之學。

## 日本之家學

日本之所謂家學者，一門世守之業也。

上古技藝，率皆代代相傳。洎乎律令格敕既行，設大學、典藥、陰陽諸寮，選賢育才，將以革世官之弊。然博士之家，縹編素積，庭訓夙成，子弟耳濡目染，往往克紹箕裘，遂居其官。

降及平安中葉，官司皆視爲利權，世襲遂成流俗。於是名門大族，各專一藝。若紀傳之於菅原、大江，明經之於中原、清原，陰陽之於賀茂、安倍，醫道之於和氣、丹波，皆各立門戶。至於章句訓讀，亦創爲「家說」，祕惜其術，不輕示人，以此固寵干祿，壟斷朝籍。學術遂爲一姓之私，號曰「家學」。

逮乎中世，藝道之家，漸重道不重族。世阿彌有云，繼藝即繼家。雖非己出，苟得其傳，即爲宗子。此又「家元」制度之濫觴矣。

及至江戶，書肆鏤板日盛，祕學漸流布於民間，家學之威稍損。然幕府仍重世官，若林氏之儒、本居氏之國學、多紀氏之醫，各守家法，代受恩澤，亦家學之餘緒也。

## 兼查
* 私塾
** 漢地以「家學」指私塾者有之。

## 據


### 語例


分類:教育
代代相傳 (羣學)

群學有論曰**代襲**。謂父祖之志行、風俗，移於子孫，猶水之就下，火之炎上也。此非獨成一人之性，亦定民羣之行。其道多端：或承家訓以正其俗，或襲舊習以適其變，甚或先世隱痛，亦遺於後人，若血脈之不可絕。究其理，則世道之離合、風氣之變遷，皆可由此窺見。
## [[性別|形界]]
其傳受之際，男女異軌。陰陽異位，職分殊途，故感應亦殊。嘗考諸例，父母之於子，同氣相求者易。故父詔其子、母導其女，其志趣政見，往往相若；而母女之親，視父子尤篤。若易地而教，則其效稍殺。
## 戎旅
又有關乎戎旅者。美利堅嘗以此爲考：凡父嘗歷戰陣者，其子多好兵，克紹箕裘；若父僅役於承平之時，子反厭兵。此見家風與世變相盪，非獨父詔之功，亦時勢使然也。
## 奸宄
至若奸宄之習，亦有世傳之憂。澳洲新南威爾士，稽八萬餘童蒙：凡母嘗麗法網者，其子若孫，多困於貧窶，心智多蹇。且母之罪戾愈重、犯之愈頻，則其後昆之遭際愈乖。語云：「積不善之家，必有餘殃」，謂是。
## 據


 

 

 

分類:群學
學習

夫**學**者，覺也，效也。凡增益見聞，嫻熟技藝，更易性情，正定操守，以至好惡之變，皆可謂之學。非獨人爲然，鳥獸蟲魚，亦各有性靈；近世機巧之器，亦能效人而作，謂之機器學習；甚或草木，亦似有知。

學之爲道，或一觸而悟，如被焚知熱，此遭事而得者也；或積習而成，如磨杵成針，此累驗所致者也。人生而學，至死方休。胎教之說，古已有之，謂兒在母腹，能感外物，信非虛語。

格致家探究心腦之理，名曰心理之學。其說謂學有數端：一曰習氣；二曰感應，如擊鼓而甚至，見鞭而馬走，所謂「制約」是也；三曰嬉戲。 嬉戲者，童蒙之學也，維果斯基云：童稚藉此通言語，明法度。凡學，皆賴符號以通其意，猶《易》之立象以盡意也。

學或有意爲之，或無心而得。然若久困於逆境，不能自拔，則心志俱灰，遂成廢人，格致家謂之無助而若習得者，猶孟子所謂「困於心，衡於慮」而終未能作也。

## 辨名

溯其源流，孔子曰：「學而時習之。」學以致知，習以履行。學偏於知，習偏於行，王陽明所謂「知行合一」者，即此意也。荀卿《勸學》有云：「君子曰：學不可以已。」此勉人精進，不可中道而廢也。
## 據


分類:教育
廣義函數

夫**廣義函數**者，廣舊規之畛域，以探方程之極也。其道不違直觀之形，而能圓融既有之理。昔格物家因應物情，刱為新術，算家承之，遂得巧解偏微分方程，而立基本解之宗；若夫借鏡代數幾何之理，則有格羅滕迪克氏，妙用層之奧義，以發超函數之微旨。

分類:數學
函館冰

**函館冰**者，北海道函館所產天然冰之通號也。亦呼之**五稜郭冰**。
## 概要
函館五稜郭，其濠引龜田川水注之，甘冽可飲。明治二年，商賈中川嘉兵衛履勘其地，以爲利藪。越明年，白於開拓使，租濠萬七千坪，約以七載。四年，始鑿冰六百七十噸，賃洋舶轉輸東京永代橋，貯倉發鬻，利市百倍。

先是，東都冰皆舶來於美利堅波士頓。及中川冰出，質潔而價廉，遂奪其利，名噪函館，至充貢御用。然開渠轉運，靡費不貲，加之商戰方殷，天時難測，度支拮据，經營日蹙。

二十三年，官制更張，改租約爲競標。中川氏遂棄郭壕，別鑿池於龜田郡神山村。明年，獲賞於內國勸業博覽會，賜名「龍紋」，世稱「龍紋冰」焉。二十九年，業歸北原鉦太郎。製冰之事，至昭和十五年猶未艾也。

函館冰大行，利之所在，國中競起鑿鬻。舊法藏冰必藉鋸屑，需繁供寡，價爲踊貴。且有採冰於穢澤者，病民實多，物議遂起。
## 新製冰池
五稜郭更定濠租之制，乃闢冰池四區於神山村，廣九百坪。主者盡募鄉人充役。每作輟，必鳴號角爲信。計時受直，每小時八錢。當是時，鄉民視雪如金，每見雪落，輒歡呼相告曰：「此天雨錢也！」農隙藉是以資衣食云。
## 引據

## 出典
*
*神山三〇〇年誌 神山開村三〇〇年記念祭実行委員会 昭和六〇年
*市史余話9「函館氷をめぐる人々」　函館市「市政はこだて」第五百三十三號　一九八四年二月号　菅原繁昭　二〇一〇年二月二〇日閲覧
*はこだて人物誌「中川嘉兵衛」財団法人函館市文化・スポーツ振興財団「ステップアップ」第九十五號　一九九七年二月号　二〇一〇年二月二十一日閲覧
*開港場物語(38)「アイスクリーム　初販売米人がサロンで」　読売新聞　二〇一〇年二月二十一日閲覧
*氷の歴史(3)―『天然氷の販売』 　北陸冷蔵株式会社　二〇一〇年二月二十二日閲覧
*ありがとう五稜郭分館（5）／函館氷／堅硬透明 ほんのり甘み　函館新聞　二〇〇七年十一月七日　二〇一〇年二月二十四日閲覧
*函館百珍と函館史実「函館氷の始祖中川嘉兵衛翁」 函館市　二〇一〇年二月二十六日閲覧
## 兼查
*刨冰
*五稜郭
*龜田川
*中川嘉兵衛
*冰貿易
分類:明治紀事
箕裘

**箕裘**謂夫學，由易而難、循序以進也。語出《禮記·學記》：「良冶之子，必學為裘；良弓之子，必學為箕。」蓋冶金合鐵，裘亦合皮，先柔後剛，漸及其難，是以能繼其家學也。

人之涉學，猶登高自卑，陟遐自邇；由晦而明，由表及裏，理固然也。故夫學，必也乎循序而漸進。循序者，量己力而擇書，毋躐等也；漸進者，審時度勢，積微成著，毋躁進也。俄國宿儒烏申斯基嘗譬云：「醉漢御車，貨結不牢，惟鞭馬狂奔；抵家視之，車已空矣。」喻讀書貪快而無實得者，良可歎也。

蓋學問之積，必緣舊以知新。治心學者嘗以幾何圖形試生徒：循序而以此示彼者，十能識其七；雜陳而無次序者，十僅得其二三。西國名醫巴甫洛夫亦以此勖其國青年，謂格致之道，首在循序，切勿爲事實之奴，必探其原本法則，此金玉言也。其法維何？曰累進。既習甲，復習乙，則并甲乙而溫之；更進於丙，則合甲乙丙而以此類推。如滾雪球，愈積愈厚，則所識不忘矣。

然欲行此法，復有四端宜以此並行：

一曰勤。眼到手到，隨時摘錄。唐李長吉恆騎驢覓句，投囊以歸；俄國稗官果戈理，雖食肆鈔單，亦勤筆不輟。此皆有心人也。

二曰廣。學貴博觀約取，觸類旁通。曹雪芹無所不窺，故《紅樓》大備；英吉利奈端旁涉天官，故力學大成。

三曰恒。鍥而不舍，金石可鏤。美利堅富蘭克林，初爲傭書役，然孜孜矻矻，借書以讀，終成電學宗師。

四曰理。學問既積，必加排比。去其蕪雜，存其菁英，如治絲者之理緒，方可應用自如。

## 據

分類:教育
契

**契**者，子姓也。為商之始祖。其母曰簡狄，有娀氏之女也，為帝嚳次妃。初，簡狄與二人浴於郊，見玄鳥墮其卵，取而吞之，因孕生契。

及長，佐禹治水有功。舜乃命契曰：「百姓不親，五品不訓，汝為司徒，敬敷五教，五教在寬。」封之於商。

契卒，子昭明立。

## 家
其妻不詳。父帝嚳，故祖黃帝。子昭明 。孫相土 。弟曰后稷、帝摯、帝堯也。

契之母，簡狄也。案《史記·殷本紀》云：「殷契，母曰簡狄，有娀氏之女，為帝嚳次妃。」然博考他籍，所載或與之左，異說紛紜，不一而足。
## 辨名
時或作**偰**。

存世甲骨文，未見「契」字。

又《左傳》載高辛氏有子曰閼伯，居商丘以祀大火，後世學者多以為閼伯即契，然亦有辨其非一人者，存以備考。

## 引據


*《史記·夏本紀》
*《史記·殷本紀》
*《詩經·商頌·玄鳥》 
*《左傳·文公十八年》

分類:商本紀 分類:先三代本紀
昭明

**昭明**，商國之王也。惟載於《史記》暨《楚辭·九懷·昭世》；甲骨文未見。

## 家
婦不詳。父契，故祖曰帝嚳，黃帝。子相土 。孫昌若。《楚辭·九懷·昭世》曰：「使祝融兮先行，令昭明兮開門。馳六蛟兮上征，竦余駕兮入冥。」

## 引據
*《史記·殷本紀》
*《楚辭·九懷·昭世》

分類:商本紀 分類:先三代本紀
相土

**相土**，商國之王也。甲骨文未見。

## 家
婦不詳。父昭明，故祖曰契，帝嚳，黃帝。子昌若 。孫曹圉。

## 作車傳
《竹書紀年》云帝相十五年，相土作乘馬。遂遷于商丘。《鹽鐵論·非鞅》曰：「夫善歌者使人續其聲，善作者使人紹其功。椎車之蟬攫，相土之教也。周道之成，周公之力也。雖有裨諶之草創，無子產之潤色，有文、武之規矩，而無周、呂之鑿枘，則功業不成。今以趙高之亡秦而非商鞅，猶以崇虎亂殷而非伊尹也。」

## 引據
*《史記·殷本紀》
*《竹書紀年·帝相》
*《鹽鐵論·非鞅》

分類:商本紀 分類:先三代本紀
冥

**冥**，商國之王也。甲骨文載帝「季」，王国维意之殆為冥。

## 家
婦不詳。父曹圉，故祖曰契，帝嚳，黃帝。子王亥而王亙，孫上甲。

## 生
甲骨文以冥為地名。故之非人名也。

例：

	丁酉卜𬆩貞來乙巳王入于冥



	貞呼去伯于冥


若季即冥，則甲骨文載之云：


	辛亥卜古貞季弗祟王



	壬申卜旅貞其侑于季惟羊


## 周典所載
### 竹書紀年傳
《竹書紀年·帝少康》云：「十一年，使商侯冥治河。」

《竹書紀年·帝杼》亦云：「十三年，商侯冥死于河。」

### 國語傳
在《國語·魯語上》，展禽曰：「契為司徒而民輯，冥勤其官而水死，湯以寬治民而除其邪」，後曰：「商人禘舜而祖契，郊冥而宗湯」。是知冥為殷先公，有功於民，故郊祭之。

### 楚辭天問傳
《楚辭·天問》載冥與有扈（亦曰有易）殺王亥之事，其辭曰：

該秉季德厥父是臧
胡終弊於有扈牧夫牛羊
乾協時舞何以懷之
平肋曼膚何以肥之
有扈牧豎云何而逢
擊床先出其命何從


## 引據

分類:商本紀 分類:先三代本紀
昌若

**昌若**，商國之王也。惟載於《史記》；甲骨文未見。

## 家
婦不詳。父相土，故祖曰契，帝嚳，黃帝。子曹圉，孫冥。

## 引據
*《史記·殷本紀》

分類:商本紀 分類:先三代本紀
王亥

**王亥**，一名**子振**，字**子**。亥乃冥之子，承其父業。善牧畜，尤長於僕牛。

乃率族眾，託於有易方，以牧畜事有易之君綿臣。有易貪其牛，兼畏其能，遂襲殺王亥於床笫之間，盡取其牛。其弟王亙或上甲逃歸。王亥子上甲求河伯之師以報仇。河伯初助有易，後念與王亥有舊，乃縱有易之遺民潛出，北走為搖民之國。上甲終滅有易，殺其君綿臣，復殷侯之仇。殷人重之，故後世郊祭王亥，卜辭屢見「高祖亥」之稱。

列商之《本紀》。

## 家
父冥，故祖曰契，帝嚳，黃帝。弟曰王亙，嗣君也。子上甲。

## 辨名
王亥之名，古籍所載多歧。或作「垓」，或作「核」，或作「該」，或作「胲」。而《呂氏春秋》作「王冰」。《史記·殷本紀》則謂之「振」。及至清末，王國維考釋甲骨文，見卜辭有「王亥」之稱，乃定諸書所稱之垓、核、該、胲、冰、振者，皆王亥一音之轉或字形之訛，乃證王亥實為商之先公。

又《山海經》有「豎亥」，有學者以為即王亥。

## 殷人祀典
王亥肇啟商邦，大有功於其族，故殷人極重之。查「先秦甲骨金文簡牘詞彙庫」，王亥之見於甲骨文，凡一百餘。卜辭之中，屢尊之為「高祖亥」或「王亥」。凡祭祀，禮秩特隆，牲牢甚豐。如燎祭：
貞：燎于王亥，告其比望乘。
又如侑祭：
貞：侑于王亥惟三白牛。

## 註

## 引據

分類:商本紀
莫高窟

縮圖|莫高第九十六窟外簷
**莫高窟**，石窟寺也。其址在甘肅省敦煌市東南五十里，處鳴沙山東麓，宕泉河西畔，始闢於前秦，中間北涼、北魏、西魏、北周、隋、唐、五代、宋、回鶻、西夏而訖於元，凡十一代。

前秦建元二年，傳有沙門樂僔，杖錫西去，行至鳴沙山，忽見金光炳然，狀若千佛，遂發願鑿窟於此。其後法良禪師自東徂西，更營窟室於僔窟側。初名「漠高窟」，取「沙漠高處」之義，後因「漠」「莫」音同，乃稱莫高窟。隋唐之時，絲路繁盛，商旅輻輳，石窟因而浸廣，武周時已逾千數，故又有號曰「千佛洞」。至西夏、蒙元，敦煌佛事日衰，多葺治前代舊窟。元後絲路廢弛，石窟亦湮沒不聞。

窟坐西向東，南北綿亙里餘。今猶存龕窟七百三十有五，南區四百九十有二，皆禮佛之所；北區二百四十有三，多僧侶居止、禪修、瘞埋處。有壁畫四萬五千餘平方米，彩塑二千四百餘軀，唐宋窟簷五座。其制有禪窟、殿堂窟、佛壇窟、大像窟、涅槃窟諸式。大者廣數百步，小者高不盈尺。

清光緒二十六年，有道士王圓籙灑掃於第十六窟，忽見壁有裂罅，啟之得一小室，內藏經卷、絹畫、法器無算。上起乎晉，下訖趙宋，千年秘藏，一旦復顯。然清廷不暇顧，英人斯坦因、法人伯希和、日人橘瑞超、俄人鄂登堡等，先後至此，巧取豪奪，滿載而去。今洞中所藏，多佚於泰西列國，有佛道典籍、四夷文字、官私文書，足裨史乘。

民國三十三年，國民政府設國立敦煌藝術研究所。至共和國立，改稱敦煌文物研究所，一九八四年，擴爲敦煌研究院。一九六一年，擢爲全國重點文物保護單位；一九八七年，列於聯合國世界文化遺產。

## 據

分類:甘肅省
積分

**積分**，線下求面積也。以\int f(x) dx或\int_a^b f(x) dx表之。

## 例
如\int x dx，因線f(x) = x下面積必乃\frac{x^2}{2}。且任何導數積分之，無從尋原常數（用C表之），所以\int x dx = \frac{x^2}{2}+C。如算從五至七其線之面積，則因\int_5^7 x dx = \int_0^7 x dx - \int_0^5 x dx（五至七線下面積乃零至七線下面積去零至五線下面積），所以\int_5^7 x dx = \frac{7^2}{2}-\frac{5^2}{2}=12。

常用則含：\int x^n dx = \frac{x^{n+1}}{n+1}+C、\int f(x)+g(x) dx = \int f(x) dx + \int g(x) dx、\int af(x) dx = a\int f(x) dx。
石橋重吉

**石橋重吉**、號咬菜󠄁・豐洲・醉逃，日本越前󠄁人。明治四年，生於今立郡粟田部村。幼而頴悟精敏󠄁，欲遊󠄁學福󠄁井，得病不果，在鄕󠄂獨習󠄁。二十二年、游名古屋，從小堀蓬髮治漢󠄁學，業成󠄁。二十六年，開嚶鳴塾授徒。二十九年，歸越，受聘爲福󠄁井中學師。其後歷奈良・巖手・神奈川諸縣中學，敎授不輟。昭和三年，擢任福󠄁井高等女學校校長。自是潜心鄕󠄂土掌故，參稽群籍󠄁，辨章舊聞，著󠄁書數編󠄁，刊行於世。八年，爲福󠄁井圖書館󠄁館󠄁長，編󠄁纂稿本福󠄁井市史。二十二年，爲武生公民館󠄁館󠄁長。是歲車駕行幸，重吉進󠄁講󠄁越前󠄁之史。二十八年十一月二十一日卒，年八十二，葬多磨󠄁靈園。
巴音郭楞蒙古自治州

**巴音郭楞蒙古自治州**在華夏西北，當古西域地也。其轄地之廣，冠絕中華諸郡；然地廣人稀，風物與關內殊異。

## 沿革
漢初，西域三十六國分立，其境有若羌、且末、小宛、山國、烏壘、渠犁、焉耆、危須等十一國。漢神爵二年，置西域都護府於烏壘，隸漢都護，西域始通中國。唐貞觀二十二年，置焉耆都督府。元時屬西蒙古諸部遊牧地。清乾隆二十四年，王師平準噶爾，設喀喇沙爾辦事大臣。三十六年，土爾扈特、和碩特部自俄屬伏爾加河來歸，詔安置於珠勒都斯。州境自此即有蒙人居。光緒八年，置喀喇沙爾直隸廳。

民國仍因舊制。西元一九四九年，新疆易幟。翌年四月，立焉耆專署。一九五四年六月，罷專署，置巴音郭楞蒙古自治州，領焉耆、和靜、和碩三縣；並設庫爾勒專署，領庫爾勒、輪台、尉犁、若羌、且末五縣。一九六〇年十二月，併庫爾勒專署入巴州，治所由焉耆徙庫爾勒。一九七〇年，別置博湖縣。一九七九年，升庫爾勒縣為市。遂定為八縣一市之制，迄今未易。

## 分畫
下轄庫爾勒市、輪台縣、尉犁縣、若羌縣、且末縣、焉耆回族自治縣、和靜縣、和碩縣、博湖縣，凡一市八縣。州治庫爾勒市。全州有四十六鄉、四十鎮、十四街道。

## 地理
地在新疆東南，東接甘肅、青海，南枕昆侖接西藏，西連和田、阿克蘇，北倚天山為界，與伊犁、塔城、昌吉、烏魯木齊、吐魯番、哈密諸地相連。東西袤八百餘里，南北亦如之。全州方四千七百一十五萬二千六百二十六公里，當新疆四分之一，廣為中國州郡之冠。

其地依勢可分為三：曰天山山系，曰塔里木盆地，曰昆侖—阿爾金山系。山地凡二十三萬六千餘方公里，什居四九；平原二十四萬七千餘方公里，什居五一；沙漠十四萬三千餘方公里，什居三一。天山橫亙州境，長約九百五十公里；昆侖踞南，木孜塔格高七千七百二十有三米。

其境存川五十有三，歲流一百有六億立方米。泊六十有九，水域二千三百九十八方里。博斯騰湖最巨，羅布泊、台特瑪湖次之。開都、孔雀、塔里木、車爾臣諸川，縱橫境內。

深居大陸之腹，雨澤稀少。高山之巔，春秋相接，終歲無夏；平原之地，四序分明。庫爾勒、輪台間，無霜之日一百九十有四至二百餘；焉耆盆地以北四邑，約一百七十日。

## 引據

分類:新疆維吾爾自治區區劃
檔案之式

計算機之貯事也，各有體制，以**檔案之式**謂之。蓋計算機欲藏蓄見聞，必立殊法以編其碼，俾內蘊之資理得以辨識。其所載者，或為丹青圖繪，或為術數程式，或為翰墨文辭。凡此百端，皆可以一體或數體存於庫笥之中。

考其格範，多綴尾識以明之，然亦有不附者。計算機中司事之器，常藉此尾識以辨其類也。

夫諸般藏器，若硬碟之屬，其所能受者，惟〇、一兩端而已。是故計算機必設常法，點化萬象為二元之數。事理既殊，其轉化貯藏之格亦因之而異焉。

## 辨名
檔案，臺譯也，中原謂之**文件**。式者，以書式視之，通語謂之**格式**；以範形視之，通語謂之**類型**。

分類:電腦
微分

**微分**、求導數也。積分之反也。記曰\frac{d}{dx}f(x)、\frac{dy}{dx}等。
分類:數學
康有為島

**康有為島**在瑞典海中。都城斯德哥爾摩東南去三十里，有海濱聚落曰沙丘巴登，屬納噶之境，多豪右第宅。海中有嶼，即斯島也。其地林木蔚然，多生杉、樺。

清光緒三十年，南海康有為避戊戌政變之禍，出亡海外，轉徙至此。乃斥資購斯島，築園林，悉仿中華之制，榜其廬曰「北海草堂」，息影其中。迄光緒三十三年乃去。

歲月遷流，草堂久圮，舊蹟湮滅無存。後有通名，曰**飯店島**。然僑居華人念之，猶呼斯嶼為「康有為島」。

## 通運

若欲尋幽，可自都中斯魯森驛，循鐵道乘車而至焉。

分類:瑞典地方志
油煙

**油煙**者，物燃未盡所生之炭屑，或屋霤承塵之細灰也。昔人燃膏點燭以照室，爇木鑪中以取暖，室中積灰，蓋習以為常。今之伽藍與禮拜之所，秉燭不絕，猶生此物。然不獨煙中微粒，凡室內凝積之纖塵，皆可呼為油煙。

其幽理至今未盡明。質近石墨，然不成薄片，乃聚萬千微粒而成。斯物本屬黑彩，和膠擣之，即為製墨之本也。

## 辨名

油煙，華言也，亦和言也。華言又云**煤煙**、**煤灰**。和人則呼燃物未盡所餘之灰曰**煤**。

## 據



分類:碳
煙燼

[縮圖|[工場排煙之圖]]
凡物之燃，必生煙與燼，合稱**煙燼**。蓋焚石炭、石漆、瓦斯、薪木所出，中多微塵。

夫百工鑪冶所排之氣，人若吸入微塵毒素，必致疾疢。無論何物，若火候未極，或燃之未盡，則毒氣鬱勃，穢濁太虛，為害孔亟。昔東邦有四日市哮喘大作，實為煙燼之祟，名列四大公害。

至若烈火所煆之木炭，燃之則微塵差寡。然氣鬱不通之際，極易鬱生炭毒，用者宜慎之。

## 辨名

日語，煙氣謂之「煙」；而燃燒有機物未盡，所餘油煙及其灰燼，謂之「煤」：合二者而得漢字詞，曰**煤煙**。日本律令以「煤」字不入常用漢字，故以假名「ばい」代之。

## 法律
按東邦之《大氣污染防止法》，明定「煤煙」之義，謂燃物所生之硫氣、塵滓，及諸毒質，皆隸此名，並與飛塵、車氣同加禁制。

## 兼查

* 粒子狀物質
** 浮遊粒子狀物質
* 黑煙
* 四日市喘息
* 公害

分類:大氣汙染
分類:煙
天下太平

**天下太平**，亦作**天下泰平**。蓋謂四海晏如，無風塵之警；兵車勿用，綱紀肅然，黎庶安居者也。
## 兼查
* 天下
* 日和見主義
* 倒幕
* 自由
* 侍政
* 革命
* 内戰
* 紛爭
* 自治
* 封禪
* 泰平、太平
分類:成語
朱印船

thumb|right|300 px|朱印船（荒木船）
**朱印船**者，齎將軍朱印狀以通好交市之舶也。朱印狀者，德川氏所頒之過所也。世傳其制肇於豐臣秀吉，然無明徵；逮德川家康，始著為令。
## 據


分類:江戶制度
安神之氈

西人有言**安神之氈**者，蓋指人深戀一物，藉以寧神之狀，猶華言癖好、寄情也。泰西漫畫《花生》有童子名賴氏，常攜一小氈，寸步不離，故俗又呼為「賴氏之氈」。

蓋嬰孩稚子，多執一物以求安。及其既長，雖漸棄舊好，亦有別戀新物者。如小兒懷抱木偶嬉戲，寤寐不釋，即此類也。西儒溫氏名之曰「過渡之物」。又有不獨戀氈，而專嗜其角邊，把玩不輟者。

西元一九九五年，有治心理者韓氏，進論於哥倫比亞黌舍，其目曰：「假使賴氏之氈屬其姊露西：論男女寄情過渡之物之辨」。

## 辨名

和言，**安心毛布**。

## 攷據


分類:心理
商人

**商人**，又有謂之**商部族**、**商族**者，漢種先民也。肇建商朝，世居大河之域。自殷王武丁以降，其民多聚於河內洹水之濱，及海岱之間。及武王克商，戰於牧野，殷師敗績。其民或沒於陣，或見收於宗周、北燕。然中原故地，殷民尚眾，周初乃封微子於宋，以奉其祀。其別支有孤竹國，後為燕滅，遺民播遷宋、楚。若夫孔、墨諸賢，皆其苗裔也。
## 據

分類:先三代紀事
研究

**研究**，窮究也，探索也。考其字義，研者，磨也；究者，窮也。蓋「研精究微」之謂也。夫研究者，專就一物，鳩集眾智而沈思之；驗之以事，察之以微，廣為攷覈，以求其本真，探其至理，斯一貫之務也。

## 據
分類:研究
商高祖

商之稱高祖者有二：

# 曰**[[王亥]]**。商既受命，追崇先祖，廟號曰高祖。
# 曰太祖**[[商湯|子履]]**，即成湯也。契文、鐘鼎之志，常謂之高祖乙。
商賈

**商賈**者，通財鬻貨、遷有易無之人也。俗謂之生意人、生理人。凡執技以售、開廠雇工、居積貿遷，乃至經畫居間，負冒風險而求繈緥之利者，皆其屬也。其業謂之商，其所市者謂之財貨、貨殖。

## 溯源
語其由來，或曰源於商後。昔周滅殷商，遺民失其位，乃負販於周，走四方以易衣食，故世稱「商人」。

然考之民生，農工既發，教化隨啟，商貿之萌，實為民羣分工之必然。

## 分類
古之市販，統稱商賈，然行坐有別。涉山川、通遠方，販運出產而赴銷場者，謂之**行商**，單字曰**商**；設肆闤闠、列貨待售，受物於行商而零售於氓庶者，謂之**坐賈**，單字曰**賈**。其本微力薄，無力設肆，或結廬為攤，或肩挑負販，走街串巷以搖鈴鐸者，則謂之「小販」或「貨郎」。

逮至近世，孔道大啟，分工益精，遂有批發、零售之殊，亦即古之行商、坐賈之遺意也。若夫通海外之貨者，曰出、入口商。其能肇啟新模、拓土開疆、主導實業、具變革之志者，世謂之**企業家**；近代志士憂國，倡「實業救國」，專務機器之生產，規模宏大者，則謂之**實業家**。

## 地位
自古民分四等：曰士、曰農、曰工、曰商。商居其末，世謂之「末業」。中國歷代以農為本，謂商人不事生產、賤買貴賣，甚者韓非目之為「五蠹」之首。故朝廷多行「重農抑商」之策：漢祖令賈人不得衣絲乘車，重其租稅，以困辱之；武帝禁商賈擁地，違者沒官為奴。隋唐以降，明律禁賈人及其子弟應舉，宋世雖稍寬，亦必奇才異行方得薦引。
然明清之際，海貿漸興，商人之勢日盛，先見之明與治產之術，亦多有裨於世。

泰西各邦，古時商賈地位亦卑，多由阿拉伯、猶太之民任之，屢遭輕歧。及英國清教徒事起，商人之位始崇。美利堅立國，尤重商務，賈人多執國柄，或入議院，或捐金以左右政令。近世如川普者，竟以大賈之身，躍而為國家元首，此古今未有之變也。

## 兼查
* 商隊
* 企業家
* 私人企業家
* 富豪
* 財閥
* 資本家
* 重商主義
* 商店
* 老字號
## 據

分類:商學
小時

**小時**者，計時之制也，泰西誌以「h」號。案萬國權度公法，一晝夜析為二十四，其一即小時也。一小時積六十分，一分積六十秒，合三千六百秒而為一小時。

夫計時之本，在秒而不在小時，小時特輔之耳。今世通行世界協調時，以法天行。然天道微有盈縮，為合晷刻，恆設閏秒以平之。故一小時之脩短，歲或益損一秒，非必恆常也。

## 華言

中土論時，語意有別：計長短者曰「小時」，如言「議事凡兩小時」；誌其瞬，定先後者，曰「時」，如言「八時」。蓋「小時」之名，對古之「時辰」而言也。古法晝夜析為十二時辰，西法入，倍之為二十四，析其半為「小」，故謂之「小時」。俗語亦云「鐘頭」「點鐘」，其義一也。

分類:時
大時

天竺計時之法，以一**時**直震旦二時辰。所謂晝夜六時者，晝三、夜三是也。在中土亦謂之**大時**，一大時兼二時辰之數。如來成正覺後，迄於入滅，凡四十九載，每日「二時講經」，計其刻漏，蓋今之四時辰也。

## 兼查
* 剎那
分類:時
時 (辨義)

* **[[時]]**，俗云「時間」。總之曰「宙」
* **[[瞬]]**，俗云「時刻」
* **[[時 (久)]]**，時制，所以度量時之長短。分之而爲：
** **[[大時]]**，古印度人用之
** **[[時辰|中時]]**，又稱之「時辰」
** **[[小時]]**，和人今謂之「時間」
* **[[宇迦]]**
* **[[時態]]**
* **[[時姓]]**
貨殖

夫**貨殖**者，部勒人事，懋遷百貨，或售其技藝勞務，以應民求之行也。今語又云**商業**，常與貿易並稱。

凡商賈之行，多存規利之心。計其本值，昂價而售，以此獲贏。如西國微軟、索尼、萬國機器之屬，皆營利之典型也。然亦有不以利為利者，僅取基本之貲以維持運營，謂之「非營利」，如諸基金會及紅十字會，皆救濟公益之所也。

蓋商行之成，必具四端：
# 曰規利為本；
# 曰交易之實；
# 曰志願之自由；
# 曰不踰律令規範。

## 史

商，溯其原始，源於邃古以物易物之行。其本質在於交易，且必本於估值之對等。

至於今世所謂業種，指經營之品類；業態，則指經營之型法也。
貨殖列傳

《史記》卷一百二十九，列傳第六十九，曰《**貨殖**》。此篇專紀殖貨生財、奇傑之士之彙傳也。司馬遷理財生計之宏論、資生利用之精義，悉寓於此。所謂貨殖者，滋生貲貨、趨利致富之謂。舉凡工商、農牧、漁獵、礦冶之經營，無不總括其中。

近世翦伯贊，嘉史公目力精警，深察生民利病。錢鍾書亦論之，謂古之史家多志朝政兵戎，而忽生民日用；史公作《游俠》《貨殖》諸傳，不唯異乎常體，抑且發前人之所未發，若闢史學之鴻蒙耳。史林公論，皆謂：「歷史思想及於經濟，是書蓋為創舉。」

其傳博考天時地理，備載人物風情，結撰精微，歷歷然如在目前。潘吟閣贊曰：「讀中國書而未讀《史記》，未可謂之讀書；讀《史記》而未讀《貨殖傳》，亦未可謂讀《史記》。美哉《貨殖》！」李景星亦云：「財貨者，天地之精華，生民之命脈。困豪傑，亂眾生，胥此物也。」

西元二〇二三年，歲在癸卯，雲南人民出版社梓行單本，李曉為之音釋評註。其評曰：人物各懷其才，敘事行雲流水，論理入木三分，辭章雄渾瑰奇。誠千古不磨之光輝篇章也。
## 據


分類:商學
財貨

夫**財貨**者，充人之慾而適其用者也。唯其滿足人慾，故無分形之有無。謂適其用者，蓋物之為財，存乎其時；如魚肉之鮮，所以濟人之飢，固為財也；及其敗餒，不堪下箸，財之亦隨之而泯，與瓦礫無異。

## 辨名
財貨，中華、日本咸有此謂，略稱之**財**。臺灣沿之，以爲學名。當世中原、香港，術語作**商品**。

按此計學之名，西學東漸，乃有是謂。而財之為義，古今異尚。東島平安季年，《實語教》行於世，所以誘掖後進、明道飭德也。書云：「富是一生之財，身滅則共滅。智是萬代之財。」蓋謂金帛之類，繫乎形骸，身徂則財散；至若智識學養，則足以垂範百世，隨宗祧而長存。故古人教子，必使之重精神之富，而不斤斤於貨殖。又按中世財產之籍，鎌不入財。夫鎌者，刈獲之利器也，雖日用所須，然其損耗亦亟，不足以傳家。古人視之，以為消耗之物，不列家珍之數。蓋鐵器既敝，則投爐鎔鑄，更為新具，周而復始。由此觀之，物之有益於人者，未必皆得名之為財。其為財與否，存乎時勢與物性，非徒觀其效用也。
## 辨形
辨財貨之有形與否。按有形者，固爲財。顧亦有無形之財。

# 有形者，可以販賣、讓渡，所有權遷焉，如瓜果、布帛之屬；
# 無形者，不涉權限之移，唯存勞役之功，如按摩、理髮，或新聞資訊之流佈。此類無形之財，必託媒介以傳，或書諸簡牘，或播諸電網，方能為人所受也。

自古言計之徒，論財貨之義，樊然淆亂。大抵分兩端：一曰大經，凡足以給人之慾，無分有形、無形，悉謂之財；二則毛舉之，唯指有形之產，而無形之務不與焉。學者所見既殊，去取亦異。
## 內外
夫財貨之分，前已述之矣。從宏義析為二類：一曰內界，二曰外界。而計學所論之財貨，多萃於外界之中。

所謂內界財貨，又云「內部財貨」。依於形骸、藏於神慮，與身密接而不可分者也。若筋力之強、智識之博、伎藝之精、體氣之康，皆其類也。此類財貨，不可賈、不可易。於其靜處之時，固與理財無大涉；然一經化用，則委曲生利。蓋內財變而為勤勞，足以給人之慾，則以他者觀之，亦外界之財也。如膂力不可賣，而傭身任役，則力為人所用；貞信不可傳，而豪右委之司庫，則德為人所利。此皆內界財化而為用，遂通於計學者也。

所謂外界財貨，又云「外部財貨」。蓋人身之外，凡足濟人之慾者，皆名之。目之有形者爲多，唯外界之財中，亦自有神用者存，若徒稱有形，則義有未盡，其說弗周也。
## 豐儉

夫計學之所謂稀缺者，即物力有限之謂也。又譯「稀少」「匱乏」。凡百工製物、生民資貨，必資生貨、土地、勞役。然天地雖大，坯檏有涯，而人之慾求無極。以有涯之物力，供無極之人心，則財貨之生，必受限於大數，終不可遍給。故茲稀缺、豐富云者，非徒指物之多寡，乃謂財貨受制於自然，不可任人橫取而無竭也。

外界之財，視其豐儉盈絀，而別其品類。其一自得，其二經營。
### 自得
若夫大氣、日光，充塞天地，取之無禁，用之不竭，無假勤苦，無貨布之直，則謂之自得財。又稱之「自由財貨」。

原其德也，又有恆常、隨易之辨。

恆常者，百世不失其德。然亦有殊變。如沈舟海底，必資潛器以入，而器中之氣，非鼓橐不能達，非資力不能運。理、化學者實驗時，室內取光，亦復如是。然此特人力強為，分毫之失，不礙其大體之自得也。

隨易者，原屬自得，因時、地之遷，不待人為而自失其德。草昧之世，生齒未繁，土地阡陌，皆可自由佔領；逮後世戶口日增，地歸公、私，所有權立，貲價乃昂。此隨時而遷也。教化之邦，地皆有主；而兩極荒土，人跡罕至，其據有猶任自專。此隨地而殊也。是故土地之德，原本自由，以時、地隨易耳。
### 經營
物稀而求者眾，資貨之所由生，謂之經營之財。又稱之「經濟財貨」「經濟上之財貨」「經濟的財貨」。此類財貨，必範之以人力，適其體，易其處，方能成財。若良木芳草，隱於深谷，非伐而運之，則無用；不施斧斤，則不成器。故凡營運之貨，必投本資、竭勤苦，而後乃得。既得之，則權屬私人，法所禁護，不可奪也。

或謂：無主之物，先佔而得，非力也。然雖得之也易，亦實有微力存焉。蓋無力則無財，此計學之定論也。

凡此之貨，獲之有三：曰勤苦，曰報償，曰讓與。其有不假此三者而收之，如國課、公費之屬，乃由權力以謀公益，屬乎例外，不在此限。

夫營運之貨，既資人力而成，復可析為四品：

# 曰貨產。凡周流民生、經人劃定，而具備財貨之德者，皆是。或產於原始之野，或成於人工之巧。大至衣、食、住之需，細及美術玩好之珍，皆此類也。計學所論，以此為大宗。世多目貨產為財貨之全。
# 曰身財。此隨形骸而存，不可分離者也。雖非恆常得列財貨，然準之律令、考之風俗，或以精神體魄之故，亦得列焉。細析有二：
## 奴隸。古人以生民為權利之主，而奴隸則為權利之器。器受支配，故罔有自繇。古之東西各國，律例、民風皆許之，販賣轉易，視同牛馬。計家貲之豐絀者，恆以奴僕多寡為準。迨近世自由之說興，視之為奇辱，斥之為不仁。然遺風未泯，當世形易而實存。
## 勤力。凡人施功於物，於晷刻之間，因人為而具財貨之德者也。如傭工之徒，定直受雇，其限內之勤苦即為財貨。此貨無形可捉，非若貨產之可全據。或不以爲財。
# 曰利緣。此人與人、物與物間，冥契無形之要者也。尤要者，莫如賈區之顧客。商賈經理其業，以誠實自結，博得眾譽。此信用之利，雖不見其質，然有交易之價，與有形之貨相並焉。
# 曰特權。謂對人之勤、對物之質，具有請求之權也。此權得脫其本而自立，故能給人之欲。如債權之於金錢，其本金雖異，其請求之權猶存；又若公債之券，特標募由，轉售獲利。凡此獨立之權，亦財貨之屬也。
## 競用

復有一端，辨其相競。所謂競用者，謂一夫取用，他人不得復取；或一夫所耗，市肆之總數隨之而減。此之謂「有損」也。不相競者，非謂其造作無貲，乃謂益一人之用，其費不加。故取用者益眾，而貨之總數不為之減，此之謂「無損」也。更有超然凌駕此辨者。凡人之取用愈廣，其貨之蓄反隨之而增。此則物以用而益，非徒不減，乃倍稱而生者也。
## 權界
計學之於財貨，不特辨豐儉。倘以所有之權、排他之利視之，爰有公、私之辨。此權界之說，異乎前文所述自由也。

蓋物有競用之德，利非他屬者，如衣冠、車馬，此一己之財。若國防、知識，萬民共之，不相排拒，則為公財。其間復有煤炭、水澤之屬，眾人共取而互競者。或如視訊之類，不競而可排他者。 
## 本末
財有用於助產者，如百工之器，謂之資本。

有用於自食其成者，如家室之用，謂之最終之財。 
## 供求
常物隨財用之豐而需索益廣；劣物隨財用之裕而其需反減。

若夫藥石，恆爲需索，不以貧富易慮，乃謂之中。至若名玩珍饈，則非貲財鉅萬者不能求。 
## 代補
物有可相代者，如甲手機與乙手機；有必相資而行者，如牛油與麭；亦有各不相干、孑然獨立者。
## 良莠
財貨，良也。財貨之對，則莠。財貨所以生者，應人慾也。徒欲應人慾而不適其用，則失其德矣，與瓦礫無異，爰謂之莠。是故財貨之於人，利則思得，愈多愈善；莠則思遠，愈少愈佳。
## 據

分類:計學
分類:商學
公有財貨

**公有財貨**，計學所謂之財也。此財之為用，凡民咸受其利。且一人之享，初無損於他人之分；受之者眾，而其利不削。如公園、津梁之屬，眾人共之而利不竭者，皆是也。
## 辨名
公有財貨，《國語辭典》收之。方今學名，中原謂之**公共物品**，臺灣、扶桑、三韓謂之**公共財**。越南亦以「公共」謂之。港人謂之**共用品**。「公有」云者，「公共」云者，「共」云者，皆西字public之謂也。

又有以民羣言之者，西字作social goods。漢字譯之**社會財**者有之。

又有以爲collective者，漢字作**集體財貨**者有之。

## 註


## 據

分類:計學
分類:商學
中國東北

**中國東北**，實居邦域極北。地氣苦寒，歲中冰雪者半。東、北二面，皆臨異域，以為邊徼。

分類:中華地方志
東北

**東北**，方角名，介於東與北之間，西南之對也。
## 地理
瀛寰諸地，皆有其東北：
*華夏之東北，中國東北也。
*日本之東北，東北地方也。
*越南亦有東北。
分類:方位
方位

凡言**方位**者，乃據定點而辨四方之名也。

## 概說

測位之準，必以子午正線為度。視標與測者、正線所交之角，謂之「真方位」。測者所立之處，謂之「中央」。若於平地，則凖以東西南北，分為八方，或十六向。若論太虛，則以東西南北上下六合為度。譬如人直視一物，若正北子午線在其右二十二度有半，則知物在北北西也。

## 測

凡測方位，多用羅盤。然磁針所指，特磁北耳，非極星之正北也。磁針所成之南北線，曰「磁子午線」。此線與物標相交之角，謂之「磁位」。

至若海舶所用羅針，又為舟中鐵石所擾，其指復異。此實指之線與物標相交之角，謂之「羅盤位」。酌量偏角、自差之數，以羅盤位推求真方位，或以真方位反求羅盤位，是為方位改正之法。

今世之輿圖，例以首為北。然懸壁之圖，多與地之實向相合。又地形圖中註有磁位之度，海圖亦繪羅盤之象，俾人易知正磁之差焉。

## 據

*
五方

古有**五方**之說，曰東、南、西、北、中也。先民察乎天地，紀以五行，配以五色，而幽明神祇皆統乎其中。

其在理數也，東方屬木，其色青；南方屬火，其色赤；中央屬土，其色黃；西方屬金，其色白；北方屬水，其色黑。

其在祀典也，儒道兩家崇五方上帝，以配五行。東曰青帝，南曰赤帝，西曰白帝，北曰黑帝，中曰黃帝。至若幽冥之界，道家復立五方鬼帝以司之。

其在釋教也，浮屠密宗亦有五方五佛之教。中尊毗盧遮那，東尊阿閦，南尊寶生，西尊阿彌陀，北尊不空成就。

分類:方位
東北地區

*中國東北地區，即遼寧省、吉林省、黑龙江省、內蒙古東部，概與清末東三省相當。
**蘇佔東北地區，西元一九四五年至四六年，蘇聯所佔。
*東北地區 (日本)，在日本本州東北隅，含：青森、秋田、岩手、山形、宮城、福島。
*東北部 (越南)，越南大區，含：河江省、高平省、宣光省、諒山省、廣寧省、北𣴓省、北江省、富壽省、太原省。
*依善，在暹羅，又作「伊森」，國中東北部約二十府在焉。
*印度東北地區，含：阿魯那恰爾邦（有爭議）、阿薩姆邦、曼尼普爾邦、梅加拉亞邦、米佐拉姆邦、那加蘭邦、錫金邦、特里普拉邦。
*東北地區 (加納)，廁加納十區劃。
*美國東北部，都會也，車馬輻輳；國中工商業，以此爲強盛。
*巴西東北部
方位角

導航之術，有所謂**方位角**者，乃一物與正北，或兩物交望，於水平所成之夾角也。其廣狹之數，或以度計，或以密位計。夫舟車之行，軍旅之進，必辨方位以明定嚮。

辨位之法，大抵有二：

# 曰實位。以極北或針北為定表，順時針而度之，以至所測之物。如物在正東，則其實位為九十度。此即所謂方位角也。
# 曰視位。不以子午為定表，而獨以舟車之首嚮為準，以測他物。若物在正前，則視位為零度；若在正後，則為百有八十度。此即視角之差也。

又，美利堅國兵志別立一法：凡測甲至乙之方位，必以南北為樞，取連線交於子午之銳角記之。其例有三：首注南或北，次識度數，末紀東或西。假令乙在甲之至正東南，則志曰「南四十五度東」。若以嚮之實位論之，則為百三十五度也。

## 辨名

譯bearing爲**方位**，而bearing angle爲「方位角」者有之。

又，英文有bearing與azimuth之辨。Bearing，漢譯**地面目標方位**者有之；而azimuth，漢譯「天體方位」者有之。

## 據


分類:導航
地平經度

夫**地平經度**，又名**方位角**，凡測步之法，以測者為樞紐，立地平之渾體；就四正之中，多以正北為定表，順度其水平之夾角，即所謂方位角也。

若按算氏之理推之：自測者引一虛線至所測之位，自此位作垂線，得其落於地平面之正影。此地平之影線，與指北之定線，兩者相夾之平角，即為方位角。

若施之於步天之術，則以星曜為所期之物。以測者立足之方圓平地為界，以極北為定嚮。由是觀之，指北之線與星辰落於地平之影，二者相去之度，即星辰之方位也。

其紀數之法，概以周天三百六十度為率。或自零度起，順晷至三百六十度；或折中左右，各紀正負百有八十度。此術所用至廣：若汎溟渤以通番、仰觀七政以考曆、營建城郭宮室、繪畫山川州郡，乃至鑿山通道、火器發礮之攻戰，皆賴此以定方嚮焉。
## 辨名
英文有bearing與azimuth之辨。Bearing，漢譯「地面目標方位」者有之；而azimuth，漢譯**天體方位**者有之。
## 據

分類:導航
晷度

夫**晷度**者，古人步天測時之法也。晷者，日景也；度者，所以紀量晷面上景之長短分寸也。

古之司曆者，必樹表測景。視其長短盈縮之度，以定冬至夏至，推步歲時，正其曆紀。

## 引申

中醫，以爲人之脈合乎周天。《醫道還元》：「天之晷度者，乃周天度數，左旋而右轉，日夜不息，纏度次捨，無所乖違，此動機，實妙機。人之脈亦合乎周天，旋轉而不滯」。

古人以為天人交感，政教之得失，皆可徵於星曆。故曰：「動靜以禮，則星辰順序；意有邪僻，則晷度錯違。」蓋謂人君行事若失其正，則天象失常，而測景之晷度亦隨之生差忒矣。
## 據

分類:天文
地平俯角

夫**地平俯角**者，汎溟渤、步星曜所必校之差度也。

蓋地體本為渾圓，非如棊局之平。若測者立於舟檣或海岸高處，平視以當太虛，其過目之正平面，謂之「真地平」；然目力實所及之海天交界，必因地勢下曲而傾沈，謂之「視地平」。

自真地平之正平線，至視地平之極界，兩者相去所生向下之交角，即所謂地平俯角也。

凡航海測量七政星曜之高低，多以視平為基。然視平既因地曲而下沉，故所測之度必大於實度。是故舟師必先考測者之高下，算除此俯角之差，方能得天體之正度，而知舟行之所在焉。
## 辨名
華、日咸謂之「地平俯角」。又嘗有謂之**地面界深度**者。

## 據

分類:導航分類:天文
景深

景界修廣之影
所用之器，結像之距十有八粍；通光之孔斂至二十有二之數

其效，蓋鏡距既短，光孔復斂至極窄，則其景界極深。自切近以至極遠，凡所收之象，皆朗然在目，歷歷如畫，無有昏眊。此法多用於圖畫山川城郭之大景
景界褊狹之影
所用之器，結像之距五十粍；通光之孔豁至一又十分之四之數；復益以近攝之接環
其效，蓋鏡距較長，光孔大開，復以接環極逼所攝之物，則其景界極淺。唯焦點所落之處秋毫畢現，其前後去焦點稍遠者，皆化作漫漶暈淡之象，融為一氣。此法多用於寫真傳神，或察微賞物留影之術，有華言**景深**，而東瀛謂之**被寫界深度**者，界域也。透鏡聚光結像時，所攝遠近景物，凡在此景界者，皆得清晰。

考其焦點之稱，本出和蘭國語。和蘭人謂透鏡聚光燃物之處為「聚火之點」，後人摘其「點」之音義，轉借為攝像定焦之目。

凡留影之法，定焦於一處，則其處之象最為明察。自是而前，或自是而後，去之彌遠，則其象漸次昏眊。

是故，景界有深淺之殊。深者，則前後修廣，遠近之物皆朗然在目；淺者，則取界褊狹，唯所焦之處秋毫畢現，其餘去焦點稍遠者，皆漫漶暈淡，不復辨其形貌矣。

分類:光學
向

夫形學之中，有所謂**方嚮**者，或稱之**矢嚮**，或謂**相對之嚮**也。

考其本理，可自兩端言之：
# 以有端無盡之直線論：凡有直線，若平行移置，使其發端之點相合；苟其線能冥合無間、若出一軌者，則謂之同具一方嚮也。
# 以矢論：凡有兩矢，若以正數倍乘之，能使兩矢長短齊等、毫無參差者，其方嚮亦必同揆。 

## 據

分類:數學
群論

**群論**者，數學之一支，所論者「群」也。群者，設一集合、一運算，凡四端：曰封閉、曰結合、曰有單位、曰有逆元。四者皆備，則稱群。群論之學，肇於解方程，推極於萬物之對稱。夫伽羅瓦者，論置換群、正規子群、同構之義，開群論先河。後世疇人承其衣鉢，衍爲抽象群論，公理既立，而群論即成一派。
## 考據
*Borel, Armand (1991), Linear algebraic groups, Graduate Texts in Mathematics, vol. 126 (2nd ed.), Berlin, New York: Springer-Verlag, doi:10.1007/978-1-4612-0941-6, ISBN 978-0-387-97370-8, MR 1102012
*Carter, Nathan C. (2009), Visual group theory, Classroom Resource Materials Series, Mathematical Association of America, ISBN 978-0-88385-757-1, MR 2504193
分類:數學
恩格斯

**恩格斯**，名**弗里德里希**，一八二〇年十一月二十八日生，普魯士巴門人也。日耳曼之哲人，社會政論之大家，革命社會主義之先驅。畢生與馬克思相與為謀，共著《共產黨宣言》，同立馬克思主義之宏基。馬克思歿後，恩格斯獨力編纂《資本論》後二卷，使鴻篇巨製終得完璧。
## 世系
其家世業商賈，殷富甲於一方。父老弗里德里希，營棉紡之業於巴門及英格蘭索爾福德，兩地設廠。家持虔敬派之教，奉新教甚篤。恩格斯為長子，少不喜家學，私讀禁書，已有異志。

年十四，入鄰邑埃爾伯費爾德中學，師事克勞森博士，習文史，慕古日耳曼英雄之傳說。父以其好文哲而荒實業，遂於一八三七年命輟學，使習商賈之事。恩格斯以為苦，嘗自謂「犬馬之役」。
## 從軍柏林
一八四一年，恩格斯服兵役於柏林，入親衛砲兵團。雖為兵卒，實無反軍之意，且頗習軍事，友人戲號之「將軍」。軍中暇日，旁聽柏林大學之講席，遂與青年黑格爾派相交游。沐辯證之風，悟唯物之理，哲思既啟，棄唯心而就唯物，漸傾於共產主義。
## 赴英察工
一八四二年，父命赴英格蘭曼徹斯特，佐理家族所投棉廠厄門與恩格斯商號。恩格斯至，陽奉父命，陰察工人。見童稚操勞於機杼，婦孺困斃於陋巷，乃知資本之害深於水火。遂著《英國工人階級狀況》（），一八四五年刊行，時年二十有五。書成，名動歐陸。此書為社會主義文獻之經典，亦社會衛生學之先聲。
## 締交馬克思
一八四四年，恩格斯歸德途中，過巴黎，與馬克思會。馬克思者，特里爾人，亦流亡者也。二人一見，議論大合，遂定交，終身不渝。留巴黎十日，已奠終身合作之基。

自是二人共事，凡四十餘年。合著《神聖家族》（一八四五年），駁鮑威爾兄弟之說。又撰《德意志意識形態》，立唯物史觀之基，然此書生前未梓。

一八四七年，同入共產主義者同盟，受命草宣言。明年，《共產黨宣言》出。開篇書「幽靈徘徊歐洲」，末言「萬國無產者聯合」。其辭峻，其旨遠，歐洲為之震動。
## 革命流亡
一八四八年，歐陸革命起。恩格斯從軍，親歷兵戎之事，嘗執兵刃而戰。革命敗，亡走英倫。

一八五〇年，復入曼徹斯特，就厄門與恩格斯商號。為棉商凡二十年。日與資產者交，夜與革命者通。所得利潤，大半資馬克思。馬克思居倫敦，貧不能自存，妻子屢困。恩格斯歲歲周濟，至退夥時尚能歲致馬克思三百五十鎊，另有急難之需則別計之。世人但知馬克思之著述，鮮知恩格斯之供養也。

一八六四年，恩格斯升為商號合夥人。一八六九年，售其股份而退。所得之資足以優遊終老。
## 知己之情
恩格斯初與瑪麗·伯恩斯居。瑪麗者，愛爾蘭女工也，居曼徹斯特。同居凡二十年，未嘗婚，蓋二人皆以婚姻為資產階級之桎梏，不屑行之。

一八六三年一月七日，瑪麗暴卒，年約四十。恩格斯大慟，致書馬克思曰：「瑪麗歿矣。昨夜就寢，莉齊往視，已絕矣。」語極悲痛。馬克思覆書，草草致唁數語，即轉述己之窘迫，言債主催逼、學費房租無著之苦。恩格斯銜之，數日不復書。後馬克思悔而致歉，言「吾妻之窘迫，使吾於彼時竟以私務相擾，而不能安慰故人，此吾之大過也」。恩格斯遂釋然，二人復如初。此二人交誼中僅見之隙也。

瑪麗歿，其妹莉齊繼之。一八七八年九月十一日，莉齊病革，恩格斯始與成婚。婚之日即喪之日，莉齊旋卒。恩格斯不娶世家女而兩從工人姊妹，論者以為非偶然也。
## 晚歲大業
一八七〇年，恩格斯年五十，去商就學，徙居倫敦，佐國際工人協會事。自是與馬克思比鄰而居，朝夕過從。

一八八三年三月十四日，馬克思卒。恩格斯獨任遺稿之編纂。馬克思遺稿浩繁，字跡潦草，且多殘篇。恩格斯爬梳剔抉，凡十二年，卒成《資本論》第二卷、第三卷，各於一八八五年及一八九四年刊行。

其自著亦夥。《反杜林論》成於一八七八年，系統述馬克思主義之全貌。取其中三章別行，題曰《社會主義由虛入實論》（一八八〇年），流布最廣，譯本遍天下。《宗法私產國制源流考》成於一八八四年，本摩爾根之說而推衍之，論氏族、婚姻、國家之遞嬗，以唯物史觀貫之。

又嘗以辯證法通諸自然科學，草《自然辯證法》，未竟而歿。後世蘇維埃當國者取其說，立為官方哲學，強行推之，多所附益，已非恩格斯之本旨矣。
## 黨務國際
恩格斯少入共產主義者同盟，與馬克思同為創始之人。後佐第一國際。又入德國社會民主黨。一八八九年，與諸國同志創第二國際，恩格斯為精神領袖。一八九三年，主蘇黎世大會，白髮蒼蒼，為天下社會主義者之所宗仰。各國黨人遇疑難，輒書問倫敦，恩格斯一一覆之，未嘗倦。
## 哲學宗旨
恩格斯之學，屬十九世紀西方哲學大陸哲學之系。其所究者，廣涉政理學、政治經濟學、歷史學、群學、人類學及自然科學。其所倡之歷史唯物主義、辯證唯物主義、科學社會主義及階級鬥爭諸說，皆與馬克思共創，而為後世革命之指南。
## 溘然長逝
一八九五年三月，恩格斯診得食道之癌。八月五日，歿於倫敦，春秋七十有四。遺命火葬於沃金火葬場。八月二十七日，風浪甚惡，馬克思幼女愛蓮娜偕艾威林、伯恩施坦及老共產主義者同盟盟員萊斯納四人，乘舟出海，至比奇角外二英里處，散骨灰於滄溟。不營墓，不立碑。蓋恩格斯生前最愛伊斯特本海濱，嘗於此度夏十六載，故遺命歸骨於此。
## 著述

## 論評
恩格斯以富家子而甘為人副，以大才而不居其名。二十年隱於商賈以養戰友，十二年伏於案牘以成遺編。瑪麗之喪，馬克思薄於慰唁，恩格斯銜怒數日而終不絕交，此非常人所能也。蓋其所重者道也，所輕者己也。自度其才不及馬克思，故甘處其次，此所以為大也。然恩格斯固非附庸，其獨立之著述，足以自成一家。觀其少時孤身赴英而成《工人階級狀況》，壯時隻手統述馬克思主義全體於《反杜林論》，老時爬梳萬頁殘稿以成《資本論》，皆非尋常之才所能辦也。

恩格斯歿，散骨於海，不墓不碑。其人已矣，其學猶在。
## 引據

## 兼查
*馬克思
*馬克思主義
*共產黨宣言
*資本論
*共產主義者同盟
*第一國際
*第二國際
*德國社會民主黨
## 進學

*大英百科：恩格斯
*馬克思恩格斯著作集（馬克思主義文庫）
*恩格斯在伊斯特本
分類:普魯士列傳
天城文

**天城文**者，或謂之**天城體**，天竺、尼婆羅通行之字也。凡梵、印地、尼婆羅諸語，皆以此書之。

斯文肇於西元十三稘之初，蓋舊城文之變體。昔人為之損益，欲彰其神聖，乃冠以梵音「天」（ *deva*）字，遂定名天城。考城文之源，實出於笈多文；而笈多一脈，猶天竺諸邦之字，皆發軔於紀元前三稘之婆羅米文也。

迄今亞細亞諸部族所用文字，多與天城文相涉甚深。若夫緬甸、暹羅、真臘、南掌諸國所行之字，則別衍自帕拉瓦文云。

## 諸字

**क**乃天城文第一輔音。聲如當世漢語「哥」之輔音。國際音標乃/k/。原婆羅米文𑀓。同源之字如：က（緬文）、ก（泰文）。言之例有：करोति（梵文「爲、行（事）」）。

**ख**，天城文第二輔音也。聲如當世漢語「客」之輔音。國際音標乃/kʰ/。原婆羅米文𑀔。同源之字如：ခ（緬文）、ข、ฃ（泰文）。言之例有：खादति（梵文「食」）。

**ग**，乃天城文第三輔音。萬國音標字，作/g/。原婆羅米文之𑀕。同源之字如：ဂ（緬文）、ค、ฅ（泰文）。言之例有：गच्छति（梵文「去」）。

**घ**乃天城文第四輔音。萬國音標乃/gʱ/。原婆羅米文𑀖。同源之字如：ဃ（緬文）、ฆ（泰文）。

**ङ**乃天城文第五輔音。萬國音標乃/ŋ/。原婆羅米文𑀗。同源之字如：င（緬文）、ง（泰文）。

**च**乃天城文第六輔音。萬國音標乃/tɕ/。原婆羅米文𑀘。同源之字如：စ（緬文）、จ（泰文）。

**छ**乃天城文第七輔音。萬國音標乃/tɕʰ/。原婆羅米文𑀙。同源之字如：ဆ（緬文）、ฉ（泰文）。

**ज**乃天城文第八輔音。萬國音標乃/d͡ʒ/。原婆羅米文𑀚。同源之字如：ဇ（緬文）、ช、ซ（泰文）。含此字詞如：जलम्（梵文：水）。

## 據


*
明治改曆

縮圖|改曆之詔
[右|縮圖|[福澤諭吉|福沢諭吉著《改曆辨》初版]]
[縮圖|[一八九五年|乙未馬關條約之本，卷末署期，中、東兩國迥異。蓋日本已從泰西陽曆，故書「明治二十八年四月十七日」；大清猶奉時憲曆，故書「光緒二十一年三月二十三日」。兩曆參差，其實一也]]
**明治**中，詔改**曆法**。廢《天保曆》，改用太陽曆，復更時制，均分一日為二十四小時。自是，日人稱新頒之曆曰「新曆」，而謂舊日之太陰太陽曆曰「舊曆」焉。

詔頒改曆，並更刻漏之制。廢隨氣短長之舊，改立平晷。均一日為二十四小時，以午前、午後各十二小時紀之。

## 註


## 兼查

* 改曆
* 太陽曆
** 儒略曆
** 格里曆
* 太陰太陽曆
** 天保曆
** 閏月
* 和曆

## 進學

* 
* 明治五年太政官布告第三百三十七号（改暦ノ布告） - e-Gov法令検索
* 明治三十一年勅令第九十号（閏年ニ関スル件） - e-Gov法令検索

分類:明治紀事
漢直

**漢直**，日本氏族，渡來者也。其族有東西之分，曰**東漢直**、曰**西漢直**。考其源流，二家本無骨肉之親，凡史傳單稱「漢直」者，率指東漢直也。

考其始祖，按《古事記》《日本書紀》，應神帝之世，有阿知直者渡海歸化，即漢直之祖也。《坂上系圖》載其先出自漢高祖。自應神、履中、雄略以來，迄於奈良、平安之世，其族人屢見於《記》《紀》《三代實錄》及《新撰姓氏錄》諸典籍。

東漢直枝葉繁衍，後裔最盛。其族賜姓直、忌寸、宿禰、連、朝臣者不可勝數。若坂上、大藏、內藏、荒田井、畝火、石村等數十氏，皆其出也。

至於西漢直，其宗族不振，事跡多闕。按《新撰姓氏錄》河內國諸蕃有「河內忌寸」，一說以為西漢直之後，云其始祖乃後漢獻帝之子白龍王，並有山代忌寸、台忌寸等別宗。復有一說，謂東漢直與東文直既為同族，則西漢直蓋以西文首為中心，乃盤踞河內國古市郡之王仁後裔所結之盟族。然諸說紛紜，皆未可為定論也。

## 據


## 出典

* 井上光貞「王仁の後裔氏族と其の仏教ー上代仏教と帰化人の関係に就ての一考察ー」（『日本古代思想史の研究』井上光貞著作集第2巻、岩波書店、1986年2月、初出1943年9月）
* 竹内理三「古代帰化人の問題―漢氏についての覚え書―」（『律令制と貴族』竹内理三著作集第4巻、角川書店、2000年2月、初出1948年6月）
* 平野邦雄「八世紀〝帰化氏族〟の族的構成」（竹内理三博士古稀記念会編『続律令国家と貴族社会』吉川弘文館、1978年1月）
* 佐伯有清『新撰姓氏録の研究』考証篇、第5（吉川弘文館、1983年5月）

分類:日本紀事
蔣廷黻 (辨義)

* **[[蔣廷黻稚鶴]]**，光緒朝進士，潮州府知府，工詩
* **[[蔣廷黻]]**，外交官，治史